Cerita tak seberapa, trend babak panas promosi drama menjadi-jadi

“Ini merupakan satu perkembangan yang tidak sihat buat industri.” Demikian tegas pengarah popular tanah air Along Kamaludin berhubung penggunaan klip video kontroversi sebagai teaser atau iklan acah sebuah drama tempatan yang dimuat naik oleh pelakon Zul Ariffin ke laman Instagramnya baru-baru ini.

Along atau nama sebenarnya Shahrom Kamaludin, 56, yang sudah bergiat dalam bidang seni selama 37 tahun, mengakui kecewa dengan insiden itu yang baginya bukan sahaja mengaibkan industri, tetapi turut mencemarkan imej agama Islam.

Beliau turut mempersoalkan motif di sebalik rakaman babak tersebut yang menurutnya memang jelas tidak akan disiarkan oleh stesen penyiaran tempatan.

“Biasanya stesen televisyen akan membuat tapisan sebelum sesuatu drama itu dihasilkan atau disiarkan berdasarkan pada perbincangan bersama pengarah dan stesen televisyen mengikut garis panduan yang ditetapkan LPF (Lembaga Penapisan Filem).

“Saya yakin stesen televisyen tidak akan meluluskan adegan sebegitu atau benarkan pengarah buat sesuka hati asalkan dramanya ‘trending’. Jadi, mengapa ada sesetengah pengarah masih lagi buat sekiranya babak tersebut tidak akan dikeluarkan atau disiarkan?” katanya seperti dilapor Bernama hari ini.

Minggu lepas, dunia hiburan tanah air kecoh apabila Zul memuat naik iklan acah menampilkan babak “panas” ala filem barat lakonannya bersama pelakon baharu Siti Hariesa, dipercayai bagi mempromosikan drama berjudul ‘Perempuan itu’, arahan Ain Sharif yang dijadualkan untuk siaran semasa Ramadan ini.

Insiden itu mencetuskan kecaman masyarakat, bukan sahaja terhadap pelakon lelaki berkenaan tetapi juga kepada penerbit Erma Fatima yang disangkakan umum adalah pengarah drama tersebut.

Malah, isu berkenaan turut mendapat perhatian pemimpin negara serta Jabatan Kemajuan Islam Malaysia (Jakim) yang melihat senario itu sebagai sesuatu yang bercanggah dengan ajaran Islam selain tidak peka dengan sensitiviti budaya masyarakat negara ini.

Menteri di Jabatan Perdana Menteri (Hal Ehwal Agama) Datuk Idris Ahmad menerusi Facebook miliknya, berkata beliau akan menghubungi pihak yang berkenaan bagi memberi nasihat, sementara Menteri Komunikasi dan Multimedia (MenKOMM) Tan Sri Annuar Musa dalam hantaran melalui Twitter pula menegaskan adegan sedemikian tidak akan dibenarkan ditayang kepada umum, baik semasa Ramadan mahupun pada bulan-bulan lain.

Kecaman hebat masyarakat menyebabkan Zul memadamkan klip video tersebut yang ketika itu sudah mencecah lebih 700,000 tontonan dan menerima lebih 12,000 komen. Pelakon berkenaan turut meminta maaf.

Bagaimanapun, pengarah drama berkenaan Ain dipetik berkata adegan yang dikongsikan oleh Zul itu merupakan babak versi kedua dan sekadar untuk publisiti.

Mengulas lanjut isu itu, Along berkata pemerhatiannya mendapati ramai penggiat seni, baik pelakon, pengarah mahupun penerbit menggunakan cara sedemikian dewasa ini bagi menarik perhatian masyarakat, sama ada untuk cepat popular, menambah jumlah pengikut media sosial masing-masing atau mempopularkan kembali mereka yang mungkin sudah “suam-suam kuku”.

Along yang memulakan karier seninya sebagai pelakon sebelum terlibat dalam bidang pengarahan pada 1998, mengakui ada pengarah baharu yang cuba mengambil jalan singkat untuk memperkenalkan diri dengan menghasilkan babak sedemikian.

Untuk menjadi pengarah yang bagus, seseorang perlu menimba pengalaman dan ilmu selain meningkatkan kreativiti yang semuanya mengambil masa, tegas beliau dan menambah penggiat seni juga perlu jujur dalam menghasilkan karya masing-masing.

“Saya hendak nasihatkan rakan industri, sebelum kita buat sesuatu, fikirkan dulu implikasinya. Kita ada garis panduan LPF, mengapa tidak ikut? Apa yang saya bimbangkan, apabila ia dipromosikan di media sosial milik pelakon atau mana-mana penggiat seni, di situ tidak ada tapisan sepertimana di stesen televisyen, dan bayangkan apabila yang menontonnya kanak-kanak,” katanya.

Kebimbangan beliau ada asasnya memandangkan artis merupakan tokoh masyarakat yang sentiasa menjadi tumpuan ramai khususnya peminat mereka.

Malah, ada yang menjadikan golongan ini sebagai idola dengan meniru apa sahaja yang dilakukan oleh pelakon dan artis pujaan mereka, termasuk dari segi fesyen dan lain-lain.

Menurut Along, selaku tokoh masyarakat, penggiat seni mempunyai tanggungjawab besar selain berpotensi tinggi dalam pembentukan jati diri dan identiti sesebuah masyarakat.

Justeru katanya amat penting bagi seseorang pelakon, penyanyi, pengarah dan sesiapa sahaja berhati-hati dengan apa yang ingin dikongsikan atau dimuat naik ke laman media sosial mereka.

“Tiada siapa yang boleh halang apabila kita hendak berkongsi sesuatu di media sosial, namun kita kena timbang dahulu sama ada ia wajar dikongsikan bersama peminat atau sebaliknya,” ujar beliau, menambah jangan sudah terhantuk baru terngadah, merujuk kepada akibat yang kini ditanggung oleh Zul.

Pelakon itu akan disiasat menurut Seksyen 233 Akta Komunikasi dan Multimedia 1998 kerana membuat hantaran Instagram yang menyalahi undang-undang. Seksyen ini merujuk kepada penggunaan tidak wajar kemudahan rangkaian atau perkhidmatan rangkaian.

Sekiranya disabitkan kesalahan, seseorang boleh didenda maksimum RM50,000 atau penjara tidak lebih satu tahun atau kedua-duanya, serta boleh didenda RM1,000 bagi setiap hari kesalahan itu diteruskan selepas pensabitan.

Walaupun bersetuju dengan tindakan tegas tersebut, Along berpandangan pelakon itu juga wajar diberikan peluang untuk membaiki kesilapannya.

“Manusia tidak lari daripada membuat kesilapan dan tidak semestinya apabila dia melakukan kesalahan akan terus melakukan kesilapan lagi, selain kita perlu mencari akar umbinya iaitu dari mana klip video itu datang walaupun Zul yang memuatnaikkannya.

“Dia mungkin alpa dengan populariti, mungkin tidak sedar benda itu salah, maka sebaiknya kita bagilah dia peluang kerana manusia ini boleh berubah,” ujar beliau.

Pandangan sama turut diutarakan penerbit dan pengarah popular Shahrulezad Mohameddin yang berkata tindakan tegas sewajarnya dikenakan kepada semua yang terlibat dalam pembikinan babak tersebut dan bukan hanya kepada pelakon itu sahaja.

“Sudah tentu ramai yang terlibat. Bagaimanapun, sama ada perlu diharamkan atau tidak (mereka yang terlibat), saya rasa tak perlu.

“Mungkin sekadar diberi amaran keras kepada semua yang terbabit kerana ini mungkin kesalahan pertama buat mereka. Apa-apapun terpulanglah pada justifikasi kementerian (Kementerian Komunikasi dan Multimedia (K-KOMM) dan pihak yang terlibat,” katanya.

Shahrulezad yang terkenal dengan drama bersiri ’Nur’, berkata beliau juga tidak melihat teguran MenKOMM itu sebagai batasan kepada penggiat seni dalam berkarya.

“Teguran itu wajar kerana dalam apa jua perkara yang kita lakukan dalam hidup, tidak ada sesuatupun yang betul-betul bebas termasuklah dalam berkarya. Apatah lagi kita sebagai orang Islam, kenalah tahu batasan dalam berkarya,” katanya.

Sementara itu, Along menegaskan penghasilan sesebuah drama atau filem turut melambangkan identiti bangsa dan negara.

Menyifatkan drama tempatan sebagai “wajah kita”, beliau berkata sebaiknya syarikat produksi tempatan menghasilkan karya yang memaparkan identiti masyarakat tempatan kerana itulah elemen yang ingin dilihat oleh penonton luar, bukan babak panas yang menyamai filem barat.

“Tidak perlulah kita hendak ikut budaya barat dalam drama. Mereka buat adegan panas itu lebih dahsyat daripada kita kerana itu budaya mereka.

“Orang luar sebenarnya hendak tonton sesuatu yang unik bagi sesebuah negara itu dan antaranya ialah identiti dan budaya masyarakat,” katanya.

Pada masa sama, Along turut menyangkal persepsi bahawa filem atau drama tidak akan mendapat sambutan jika tidak ada adegan romantis seperti berpegang tangan dan sebagainya.

Memberi contoh drama bersiri arahannya ‘Cinta Si Wedding Planner’ yang dilakonkan oleh Mira Filzah dan Adi Putra, beliau berkata karyanya masih mampu meraih lebih empat juta tontonan walaupun tidak ada adegan berpegangan tangan.

“Dalam skrip itu ada menyatakan bahawa Adi berpegangan tangan dengan Mira, tetapi saya tanya dulu Mira sama ada dia mahu melakonkan adegan tersebut atau tidak sebab dia memakai tudung.

“Mira respons bolehkah sekiranya tidak berpegangan tangan, dan saya tidak ada masalah untuk mengubah skrip berkenaan dan drama tersebut tetap popular walaupun tidak ada adegan sensasi, dan bagi saya ia bergantung kepada kreativiti pengarah untuk menterjemahkannya,” katanya.


KJ, Dr Noor Hisham disaman isu vaksin Covid-19

Sekumpulan penerima vaksin memfailkan saman terhadap kerajaan dan Kementerian Kesihatan Malaysia (KKM) khususnya menteri yang bertanggungjawab ke atas program vaksinasi negara, Khairy Jamaluddin Abu Bakar selepas mendakwa menjadi mangsa kepada kesan sampingan akibat vaksin Covid-19.

Memetik laporan Sinar Harian, seramai 44 orang mangsa itu yang diwakili firma guaman Shahrin Satheer Kamal & Co turut memfailkan saman terhadap Pengarah Kesihatan, Tan Sri Dr Noor Hisham Abdullah dan tiga pengeluar vaksin Covid-19 – Pfizer, Astrazeneca dan Pharmaniaga.

Peguam, Muhammad Shahrin Satheer berkata, kumpulan tersebut mendakwa KKM memberi satu deklarasi tidak sah dan merupakan suatu persetujuan yang dipaksa oleh pihak defendan untuk mengelakkan mereka diambil tindakan daripada kesan sampingan teruk akibat suntikan vaksin tersebut.

Beliau turut memberitahu, anak guamnya menuntut defendan bertanggungjawab atas kesan suntikan vaksin Covid-19 terhadap plaintif yang telah memberikan kesan sampingan teruk yang mengakibatkan kerugian.

“Anak guam kami menuntut ganti rugi am dan ganti rugi khas yang perlu dibayar defendan kepada plaintif akibat daripada kesan sampingan teruk suntikan Covid-19 yang telah menyebabkan kematian, kehilangan upaya kekal dan komplikasi-komplikasi lain yang mengakibatkan kerugian dan kehilangan nyawa yang ditanggung plaintif-plaintif,” katanya.

Beliau berkata, ketiadaan bukti vaksin yang pernah diuji secara klinikal sebelum digunakan terhadap pengguna juga menjadi antara asas tuntutan saman tersebut.

“Plaintif juga menuntut sebuah injunksi interim untuk menghalang defendan daripada memberikan secara meluas vaksin Covid-19 kepada rakyat Malaysia yang lain sehingga kajian klinikal dilakukan dan laporan lengkap disediakan,” katanya.


Affin Bank jangka lebih banyak kenaikan OPR tahun ini

Affin Bank Bhd menjangkakan lebih banyak kenaikan dalam kadar dasar semalaman (OPR) tahun ini sehingga pasaran kembali normal dan isu inflasi diperbetulkan.

Presiden dan Ketua Pegawai Eksekutif Kumpulan Affin Datuk Wan Razly Abdullah Wan Ali berkata dunia sedang melalui tempoh harga komoditi, kos tenaga dan kadar inflasi yang tinggi, lapor Bernama.

“Kita sedang mengalami inflasi sekarang ini didorong oleh harga komoditi dan kos tenaga yang tinggi, jadi Bank Negara Malaysia (BNM) perlu mengambil tindakan untuk menormalkan keadaan.

“Jadi, kami menjangkakan untuk melihat beberapa kenaikan lagi akan berlaku tahun ini dan mengunjurkan peningkatan sebanyak 50 mata asas (bps). Pada masa ini, 25 mata asas telah dinaikkan, jadi, akan datang ada potensi 25 mata asas lagi,” katanya dalam satu sidang akhbar di sini hari ini.

Pada 11 Mei, 2022, BNM menaikkan OPR sebanyak 25 mata asas kepada 2.00 peratus dalam mesyuarat Jawatankuasa Dasar Monetari ketiganya tahun ini.

Sementara itu, Wan Razly berkata ringgit sepatutnya kembali normal sebaik sahaja bank pusat melaksanakan rancangannya untuk menangani kadar inflasi.

“Itu akan berlaku pada masa yang sesuai memandangkan prestasi ringgit ditentukan pada eksport, import dan peluang perniagaan di negara ini,” katanya.

Dalam pada itu, Wan Razly menyatakan bahawa Affin Bank menjangkakan pertumbuhan pinjamannya akan berkurangan kerana orang ramai sering meminjam lebih sedikit untuk meminimumkan kos mereka dengan jangkaan kenaikan OPR.

“Kami mencatatkan pertumbuhan pinjaman yang baik untuk suku pertama tahun ini. Sasaran pertumbuhan pinjaman kami untuk tahun ini adalah 12 peratus, berbanding 11 peratus tahun lepas,” tambahnya.

Wan Razly berkata bank itu sentiasa mencari cara untuk mengoptimumkan margin faedah bersih (NIM), terutamanya melalui akaun semasa dan akaun simpanan (CASA).

“Lebih banyak CASA yang kami peroleh, lebih banyak kami boleh mengoptimumkan. Kami mempunyai portfolio bank yang cukup besar iaitu kadar terapung tetapi portfolio itu juga akan meningkat dengan kos deposit kami.

“Terdapat sedikit ruang di sana tetapi lebih banyak penemuan kos rendah yang kami boleh perolehi, lebih baik ia untuk bank,” jelas beliau.

Sementara itu, Affin Bank secara rasminya telah melancarkan kerjasama dengan GAX MD Sdn Bhd (MYTHEO), platform robo-advisor yang menawarkan algoritma dan perkhidmatan pengurusan portfolio pelaburan budi bicara automatik yang dikuasakan oleh teknologi kecerdasan buatan (AI).

Wan Razly berkata perkongsian itu yang merupakan kerjasama pertamanya dengan robo-advisor menawarkan pelaburan alternatif kepada pelanggan Affin Avance baharu dan sedia ada, meningkatkan barisan tawaran kewangan dan produk.

“Kerjasama untuk menyediakan perkhidmatan robo-advisory untuk pelanggan kami memberi petanda baik dengan keperluan mereka yang semakin berkembang, kemajuan teknologi yang pesat dan dinamik pasaran yang berubah-ubah,” katanya.


Pihak berkuasa Mariupol dakwa 300 orang awam maut dalam serangan Rusia

Pihak berkuasa Mariupol, salah sebuah bandar di Ukraine yang teruk diserang Rusia mendakwa sekurang-kurangnya 300 orang awam maut susulan serangan udara yang mensasarkan sebuah teater bersejarah yang menjadi tempat perlindungan daripada serangan bom.

Majlis bandaraya Mariupol dalam kenyataan dalam aplikasi Telegram pada 25 Mac berkata walaupun “tiada siapa yang mahu mempercayai apa yang berlaku, kata-kata mereka yang berada di dalam bangunan semasa serangan pengganas berkata sebaliknya.”

Sejak serangan 16 Mac ke atas Teater Drama Mariupol, pihak berkuasa Ukraine tidak mendedahkan jumlah angka kematian kerana masih cuba mengesahkan angka rasmi tetapi terhalang ekoran serangan berterusan tentera Rusia.

Mnurut pihak berkuasa, dianggarkan seramai 1,200 berlindung dalam bangunan bersejarah itu semasa tentera Rusia mengebom.

Serangan itu mencetuskan kemarahan seluruh dunia dan timbul tuduhan Rusia melakukan jenayah perang dalam pencerobohan di Ukraine.

Walaupun terdapat banyak bukti konkrit melibatkan serangan Rusia di kawasan orang awam hasil laporan bukti yang direkod wartawan, termasuk koresponden RFE/RL di lapangan, namun Moscow menafikan dakwaan tersebut.

Mariupol, yang mempunyai populasi 400,00 orang penduduk sebelum perang kini menjadi kawasan runtuhan bangunan dengan beribu-ribu orang awam terkorban dan berpuluh-puluh ribu masih mencari laluan keluar dari bandar untuk selamat kerana bekalan asas semakin berkurangan.


Jutaan terkandas banjir paling buruk sejak 18 tahun di Bangladesh

Hujan lebat monsun menyebabkan kawasan banjir meluas ke bahagian timur laut Bangladesh, menyebabkan lebih empat juta penduduk terkandas, kata pihak berkuasa pada Sabtu (18 Jun), sambil memberi amaran bahawa keadaan boleh menjadi lebih teruk.

Banjir itu, yang disifatkan oleh pakar kerajaan sebagai paling teruk sejak 2004, diburukkan lagi oleh larian air daripada hujan lebat merentasi pergunungan India.

Hujan masih berterusan pada Sabtu, dan lebih banyak lagi diramalkan akan berlaku dalam tempoh dua hari akan datang.

“Sebahagian besar kawasan timur laut berada di bawah air, dan keadaan semakin buruk apabila hujan lebat berterusan,” kata ketua pentadbir wilayah Sylhet, Mohammad Mosharraf Hossain.

Daerah Sunamganj yang paling teruk dilanda banjir hampir terputus hubungan dengan daerah lain, katanya sambil menambah pihak berkuasa dengan bantuan tentera memberi tumpuan untuk menyelamatkan mereka yang terperangkap dalam banjir serta pengagihan bantuan.

“Terdapat kekurangan bot, yang menjadikannya lebih sukar untuk memindahkan mangsa ke tempat lebih selamat. Hari ini tentera laut menyertai kami dalam usaha menyelamat,” katanya.

Rakaman televisyen menunjukkan jalan raya dan landasan kereta api ditenggelami air, dengan orang ramai mengharungi banjir setinggi dada, membawa barang-barang dan ternakan mereka.

Setakat ini, empat orang terbunuh dan tiga cedera selepas tanah runtuh yang dicetuskan oleh hujan lebat, melanda rumah mereka di daerah tenggara Chittagong pada awal Sabtu, kata pegawai polis tempatan Wali Uddin Akbar.

Banyak sungai di Bangladesh telah melebihi paras berbahaya, kata Arifuzzaman Bhuiyan, Ketua Pusat Ramalan dan Amaran Banjir yang dikendalikan kerajaan.

“Memandangkan banjir masih berterusan, ia mungkin lebih teruk daripada banjir 2004,” katanya sambil menambah bahawa ini adalah pusingan ketiga banjir melanda wilayah itu dalam tempoh dua bulan.

Syed Rafiqul Haque, bekas ahli Parlimen dan ahli politik parti pemerintah di daerah Sunamganj, berkata krisis kemanusiaan boleh berlaku jika banjir tidak surut dan operasi menyelamat yang sewajarnya tidak dijalankan.

“Keadaan ini membimbangkan. Tiada bekalan elektrik, tiada sambungan jalan raya, tiada rangkaian mudah alih. Orang ramai … sangat memerlukan tempat tinggal dan makanan segera,” katanya.

Hujan monsun bermusim, talian hayat untuk petani di seluruh Asia Selatan, biasanya menyebabkan kehilangan nyawa dan harta benda setiap tahun.

Bangladesh telah menyaksikan lebih banyak kejadian cuaca ekstrem dalam beberapa tahun kebelakangan ini, menyebabkan kerosakan berskala besar.

Pencinta alam sekitar memberi amaran bahawa perubahan iklim boleh membawa kepada lebih banyak bencana di negara kecil, tetapi padat dengan penduduk. – Agensi


Sesak di unit ICU, hati netizen tersentuh, titip doa

Perkongsian gambar-gambar kesesakan dalam Unit Rawatan Rapi (ICU) di Hospital Sungai Buloh oleh Ketua Pengarah Kesihatan Tan Sri Dr Noor Hisham Abdullah di akaun peribadi Facebooknya hari ini menyentuh hati netizen.

Mana tidaknya, perkongsian itu yang turut disertakan dengan ucapan semangat kepada petugas kesihatan yang kini sedang berhadapan dengan peningkatan kemasukan pesakit Covid-19 menyebabkan jiwa warganet meruntun mengenangkan nasib yang dialami oleh para petugas ketika ini.

“Semoga petugas kesihatan terus diberi kekuatan untuk menghadapi situasi getir ini,” katanya.

Kongsi Noor Hisham lagi, bilangan pesakit Covid-19 yang dimasukkan ke ICU dan kritikal semakin bertambah setiap hari, menyebabkan keadaan di hospital semakin sesak.

Tersentuh dengan keprihatinan Noor Hisham itu, Siti Norsiah Ahmad menerusi komentarnya menitipkan doa buat mereka semua.

“Semoga Allah merahmati para petugas kesihatan semua, kepada yang sakit semoga Allah permudahkan urusan perubatan dan diberi kesembuhan oleh-Nya. Amin,” katanya.

Sementara itu, Zoniyah Yayah pula berkata dia amat sedih melihat keadaan di hospital tersebut, dan merayu kepada orang ramai supaya mematuhi Produser Operasi Standard (SOP) yang ditetapkan supaya keadaan segera pulih.

“Sedih tengok keadaan KKM merawat pesakit Covid-19. Tolong la patuhi SOP. Sesiapa yang degil tu tolong la Kementerian Kesihatan Malaysia (KKM) memerangi pandemik ini,” katanya.

Dalam pada itu, menurut Hanim Suhada Abd Hamid, perkongsian gambar itu jelas menunjukkan kebimbangan Noor Hisham terhadap peningkatan kes semasa Covid-19.

“Jelas kebimbangan Tan Sri terhadap peningkatan kes semasa dan kemampuan sistem kesihatan kita. Kalau dibenarkan rentas negeri, ramai sekali kalangan berisiko tinggi khususnya warga emas akan jadi mangsa,” katanya.

Terdahulu, kadar penggunaan katil rawatan kritikal atau unit rawatan rapi (ICU) Covid-19 di Lembah Klang keseluruhannya telah mencapai 90 peratus.

Enam hospital yang melebihi paras amaran kadar penggunaan katil melebihi 70 peratus iaitu Hospital Sungai Buloh, Hospital Kuala Lumpur, Hospital Ampang, Hospital Serdang, Hospital Selayang dan Hospital Tengku Ampuan Rahimah Klang, dengan ada antaranya telah pun menghampiri 100 peratus.

Jumlah keseluruhan kes Covid-19 setakat semalam mencecah 411,594 kes.


Wall Street jatuh susulan jangkaan Fed ambil langkah agresif

Wall Street ditutup rendah secara mendadak semalam, meneruskan kerugiannya pada dagangan lewat petang tatkala sejumlah besar data ekonomi gagal mengubah jangkaan Rizab Persekutuan (Fed) mengambil langkah agresif di tengah-tengah amaran kemelesetan global yang semakin meningkat.

Penjualan mengumpul momentum menjelang akhir sesi dagangan, dengan peneraju pasaran termasuk Microsoft Corp, Apple Inc dan Amazon.com Inc memukul pasaran sekuriti global dalam talian untuk membeli dan berdagang yang penuh dengan saham teknologi, Nasdaq.

Selepas loceng, FedEx Corp jatuh 14.5 peratus selepas syarikat penghantaran pakej itu berkata keputusan suku pertama fiskalnya terjejas oleh kesederhanaan nilai global dan ia menarik balik ramalan kewangannya, sambil mengatakan ia menjangkakan keadaan perniagaan semakin merosot.

Amaran FedEx menyebabkan saham pesaing United Parcel Service UPS.N turun 5.7 peratus dalam lanjutan dagangan.

Terdahulu, dalam sesi dagangan semalam, penanda aras S&P 500 menutup paras melebihi 3,900, dilihat oleh ramai penganalisis sebagai tahap sokongan teknikal utama yang telah diuji beberapa kali sejak dua minggu lalu.

Kadar faedah sensitif bank membantu mengurangkan kemerosotan saham mewah Dow Jones.

“Ia adalah tahun yang sukar dan pelabur berhati-hati,” kata Matthew Keator, rakan kongsi pengurusan dalam Kumpulan Keator, firma pengurusan kekayaan di Lenox, Massachusetts.

Skala itu merosot lebih jauh ke bawah selepas Bank Dunia dan Tabung Kewangan Antarabangsa (IMF) memberi amaran tentang kelembapan ekonomi global yang akan berlaku.

Sebilangan besar data ekonomi yang bercampur-campur, diterajui oleh jualan runcit yang lebih baik daripada jangkaan, mengukuhkan kemungkinan kenaikan kadar dasar semalaman (OPR) 75 mata asas lagi daripada Fed pada akhir mesyuarat dasar monetari minggu depan, apabila ketidaktentuan memuncak di mana bank pusat akan membuat keputusan.

“Persoalannya ialah apa yang akan berlaku pada November?” kata Robert Pavlik, Pengurus Portfolio Kanan di Dakota Wealth di Fairfield, Connecticut.

“Jika Fed benar-benar mahu mengendalikannya dengan betul, ia akan menjadi penurunan 50 mata asas OPR pada November, pemotongan 25 mata asas OPR pada Disember, dan kemudian mereka akan menilai semula.”

Walaupun petunjuk runcit mengejutkan peningkatan, penurunan tuntutan pengangguran mengesahkan kekuatan pasaran buruh, dan penurunan harga import menyokong naratif inflasi puncak yang lalu.

Tetapi kejatuhan mengejut dalam pengeluaran perindustrian dan penguncupan perkilangan rantau Atlantik menyediakan makanan untuk ekonomi yang pesimis

Pasaran kewangan kini telah menetapkan harga penuh dalam kenaikan kadar faedah sekurang-kurangnya 75 mata asas OPR pada Rabu depan, dengan peluang satu dalam lima untuk kenaikan bersaiz super, 100 mata asas, menurut pemantau FedWatch CME. – Agensi


Anak bersama bapa ditahan simpan ganja 21.9kg bernilai RM52,500

Polis menahan tiga lelaki tempatan termasuk dua beranak dan merampas 21 ketulan mampat ganja seberat 21.9 kilogram yang dianggar bernilai kira-kira RM52,500 dalam serbuan di sebuah rumah di Pinang Tunggal, Sungai Petani pada Khamis lepas.

Ketua Polis Daerah Kuala Muda ACP Zaidy Che Hassan berkata kesemua suspek yang berusia dalam lingkungan 22 hingga 59 tahun itu ditahan pada 4.30 petang, lapor Bernama.

Beliau berkata siasatan awal mendapati seorang daripada suspek, berusia 33 tahun, yang bekerja sebagai pemandu van dipercayai dalang dalam aktiviti pengedaran dadah serta berperanan sebagai ‘penjaga stor’.

“Penglibatan dua lagi suspek iaitu ayahnya yang berusia 59 tahun dan sepupunya berusia 22 tahun, yang kedua-duanya merupakan pekerja kilang, masih dalam siasatan,” katanya pada sidang media di sini hari ini.

Menurutnya, suspek dipercayai aktif melakukan kegiatan pengedaran dadah di kawasan sekitar Sungai Petani dan Pulau Pinang sejak dua bulan lepas.

“Semakan rekod lampau mendapati suspek berusia 33 tahun itu mempunyai empat kesalahan berkaitan dadah dan enam kesalahan jenayah termasuk dikehendaki atas kesalahan di bawah Seksyen 15(1)(a) Akta Dadah Berbahaya (ADB) 1952.

“Suspek berusia 22 tahun mempunyai empat rekod jenayah termasuk dikehendaki atas kesalahan di bawah Seksyen 420 Kanun Keseksaan, manakala suspek berusia 59 tahun pula tiada sebarang rekod kesalahan lampau,” katanya.

Zaidy berkata ujian saringan air kencing terhadap ketiga-tiga suspek mendapati, suspek pertama dan sepupunya masing-masing positif dadah jenis tetra hydrocannibol (THC)/ganja dan methamphetamine, manakala ayah suspek pertama, didapati negatif.

Tambahnya semua suspek direman selama enam hari bermula semalam dan kes disiasat di bawah Seksyen 39B dan Seksyen 15(1)(a) ADB 1952.

“Kesemua dadah yang dirampas boleh digunakan untuk 43,770 penagih,” katanya.


Teks perbahasan titah Agong oleh Tan Sri Muhyiddin Yassin, 7 Mac 2022

TEKS PERBAHASAN USUL MENJUNJUNG KASIH  TITAH DYMM SERI PADUKA BAGINDA YANG DI-PERTUAN AGONG MESYUARAT PERTAMA PENGGAL KELIMA PARLIMEN KE-14 YB TAN SRI DATO’ HAJI MUHYIDDIN BIN HAJI MD YASSIN AHLI PARLIMEN PAGOH 7 MAC 2022 (ISNIN)

Menjunjung Kasih Titah DYMM YDPA

Bismillahir Rahmannir Rahim.
Assalamualaikum Warahmatullaahi Wabarakatuh dan Salam Sejahtera.

Tuan Yang Dipertua,

1. Saya ingin memulakan ucapan perbahasan saya dengan menjunjung kasih Kebawah Duli Yang Maha Mulia Seri Paduka Baginda Yang di-Pertuan Agong atas kesudian Kebawah Duli Tuanku berangkat untuk bertitah di Istiadat Pembukaan Penggal Kelima Parlimen Ke-14 pada 1 Mac lalu.

2. Titah nasihat serta keprihatinan Kebawah Duli Tuanku terhadap kesejahteraan rakyat dengan mengingatkan kita semua agar sentiasa menjaga kesihatan, keharmonian dan keselamatan amatlah dihargai oleh rakyat. Sesungguhnya rakyat keseluruhannya menyanjung tinggi keprihatinan Kebawah Duli Tuanku.

Tuan Yang Dipertua,

3. Pada 2 Mac yang lalu, Dewan yang mulia ini telah dicemarkan oleh kenyataan Yang Berhormat Pekan berkenaan hutang 1Malaysia Development Berhad (1MDB). Beliau mendakwa hutang tersebut tidak dibayar menggunakan wang rakyat. Ini adalah suatu kenyataan yang tidak benar dan mengelirukan ahli-ahli Yang Berhormat.

4. Saya hairan Pekan sebagai bekas Perdana Menteri dan Menteri Kewangan boleh terlupa bahawa hutang-hutang 1MDB adalah dijamin oleh Kerajaan. Apabila 1MDB gagal membayar hutang-hutang termasuk faedah yang keseluruhannya berjumlah lebih RM50 billion, maka kerajaanlah yang terpaksa membayar hutang-hutang ini.

5. Sepertimana yang telah dijelaskan oleh YB Menteri Kewangan di dewan yang mulia ini pada 3 Mac lalu, setakat akhir Februari 2022, jumlah hutang 1MDB yang masih perlu dibayar adalah bernilai RM38.8 billion, merangkumi RM32.3 bilion hutang prinsipal dan RM6.5 bilion faedah hutang. YB Menteri Kewangan pada bulan Januari yang lalu turut memaklumkan, bahawa Kerajaan sudah membayar hutang 1MDB berjumlah RM13.3 bilion setakat ini. Maknanya, ini duit rakyatlah.

6. Mungkin apa yang dimaksudkan oleh Pekan ialah, oleh kerana kerajaan telah berjaya merampas semula sebahagian wang dan aset 1MDB yang telah dicuri, maka gunalah wang dan aset itu untuk membayar balik hutang 1MDB.

Tuan Yang Di-Pertua,

7. Antara aset yang berjaya dirampas semula ialah sebuah kapal layar mewah bernilai 130 juta dollar AS, sebuah jet peribadi bombardier bernilai 35 juta dollar AS dan aset-aset mewah milik anak tiri Pekan iaitu sebuah townhouse bernilai 23.2 juta pound di London, sebuah rumah mewah bernilai 17.5 juta dollar AS di Beverly Hills dan sebuah kondominium mewah bernilai 35.5 juta dollar AS di New York. Kesemua aset-aset ini tentunya dibeli bukan untuk tujuan pelaburan yang menguntungkan 1MDB. Tetapi sebaliknya dikeroyok oleh orang-orang yang rapat dengan Pekan menggunakan sebahagian wang berjumlah 4.5 bilion dolar AS yang dicuri dari 1MDB.

8. Nasib baiklah Barisan Nasional kalah dalam PRU-14 dan Najib tidak lagi menjadi Perdana Menteri. Maka kerajaan telah menubuhkan sebuah Pasukan Petugas Khas untuk merampas semula wang dan aset 1MDB yang dicuri. Semasa saya menjadi Perdana Menteri, saya telah mengarahkan Pasukan Petugas Khas ini untuk menjejak dan mendapatkan kembali wang dan aset 1MDB yang disorok di negara-negara asing. Saya difahamkan setakat ini lebih RM20 billion wang dan aset 1MDB telah berjaya dirampas semula oleh kerajaan dan dimasukkan ke dalam Akaun Amanah Mendapatkan Kembali Asset yang akan digunakan untuk membayar sebahagian hutang 1MDB.

9. Bayangkan jika Pekan masih Perdana Menteri. Saya tidak fikir dia akan tubuhkan sebuah Pasukan Petugas Khas untuk mencari wang dan aset 1MDB yang hilang kerana yang menghilangkan wang dan aset itu pun dia. Jadi benarlah Pekan ini seorang yang cerdik – cerdik berbohong.

10. Seperti yang sudah banyak kali saya jelaskan dan tegaskan, kerosakan akan melanda negara jika integriti tidak dijadikan pegangan pemimpin yang mentadbir Kerajaan. Apa lagi yang kesnya terkenal seantero dunia sebagai (dengan izin) “the biggest scandal of the century” yang melibatkan rantaian penyangak kewangan global atau the plundering idiots yang mencetuskan a national embarrassment.

Pemulihan Ekonomi

Tuan Yang Dipertua,

11. Kita semua sedar bahawa pada tahun 2020, ekonomi negara telah menguncup pada kadar 5.6%, dan berkembang semula pada kadar 3.1% pada tahun 2021. Ini bermakna ekonomi kita, dari segi jumlah pengeluaran, atau `total output’, belum lagi pulih sepenuhnya ke tahap seperti pada tahun 2019.

12. Hasil daripada usaha-usaha yang dimulakan Kerajaan Perikatan Nasional untuk menangani COVID-19, bermula dengan kejayaan program vaksinasi, diikuti bantuan-bantuan ekonomi dan kewangan serta pembukaan hampir semua sektor ekonomi di bawah Pelan Pemulihan Negara (PPN) telah membolehkan ekonomi berkembang, pendapatan meningkat dan pengangguran dibendung daripada menjadi bertambah buruk lagi.

13. Dari segi aspek kesihatan, walaupun kes-kes COVID-19 masih tinggi ekoran ancaman varian baharu termasuk Omicron, kita bersyukur kerana Program Imunisasi COVID-19 Kebangsaan telah berjaya memberikan suntikan vaksin kepada lebih 90 peratus penduduk negara ini dengan 60 peratus telah mendapat dos penggalak.

14. Beberapa indikator daripada data badan penyelidikan seperti Malaysian Institute of Economic Research (MIER) menunjukkan proses pemulihan ekonomi semakin kukuh. Dari aspek pelaburan, Malaysia telah berjaya menarik lebih RM220 bilion pelaburan yang diluluskan pada 2021 untuk sektor pembuatan dan perkhidmatan.

15. Begitu juga indeks pengeluaran serta eksport sektor pembuatan adalah positif sepanjang tahun 2021. Indeks bagi sektor perkhidmatan, khususnya jualan borong dan runcit, dan indeks pinjaman bank perdagangan dan perbankan Islam juga adalah positif sepanjang tahun 2021.

16. Walaupun demikian angka-angka ini masih di bawah data masa biasa atau ‘normal years’ dan ini menunjukkan bahawa kita perlu jangka masa dua atau tiga tahun lagi sebelum ekonomi pulih sepenuhnya. Sebagai contoh, sektor berkaitan pelancongan seperti perhotelan dan pengangkutan masih belum rancak kerana kita belum membuka sempadan sepenuhnya untuk kemasukan para pelancong asing.

17. Sehubungan itu, Majlis Pemulihan Negara (MPN) telah mencadangkan supaya pembukaan sempadan negara sepenuhnya dilaksanakan mulai awal Mac dengan pematuhan SOP yang ditetapkan oleh Kementerian Kesihatan Malaysia supaya industri pelancongan, perdagangan dan sektor ekonomi yang berkaitan dapat dirancakkan kembali.

18. Saya tidak nampak alasan kenapa keputusan membuka sempadan ini hendak dilengah-lengahkan lagi, sedangkan negara-negara lain yang program vaksinasinya tidak sehebat negara kita sudah pun berbuat demikian.

Tuan Yang Dipertua,

19. Putaran pendapatan atau income circulation semasa tempoh ekonomi negara merudum akibat pandemik COVID-19 adalah amat penting. Dengan izin, “Our nation’s income must be circulated in order to spur the economy.”

20. Tuduhan yang dilemparkan oleh Pekan, dengan mengatakan saya membazir hanya kerana Kerajaan Perikatan Nasional pimpinan saya menyediakan pakej-pakej bantuan rakyat dan rangsangan ekonomi bernilai RM600 bilion untuk membantu rakyat dan perniagaan yang terjejas teruk akibat pandemik COVID-19 adalah tidak bertanggungjawab. Tuduhan ini amat tidak sensitif terhadap kesusahan yang dihadapi oleh rakyat dan komuniti perniagaan di waktu pandemik.

21. Ramai individu yang saya temui mengucapkan terima kasih kepada Kerajaan Perikatan Nasional atas pelbagai bentuk bantuan yang mereka terima. Ini termasuk Makcik Kiah, Pak Salleh dan lain-lain peniaga, penjaja kecil dan orang-orang biasa yang menerima bantuan kerajaan semasa pandemik. Ini termasuk pelbagai bentuk bantuan tunai bernilai RM17 billion yang disalurkan terus kepada rakyat pada tahun lalu sahaja. Program subsidi upah bernilai RM20 billion juga telah banyak membantu pekerja memperolehi gaji dan pemilik perniagaan meneruskan operasi perniagaan semasa pandemik walaupun ekonomi terjejas teruk.

22. Selain itu, pakej-pakej rangsangan ekonomi yang saya umumkan telah menyumbang sebanyak 3.7 hingga 4.0 mata peratusan KDNK pada tahun 2020 dan menjadi antara penyumbang utama pemulihan ekonomi pada masa ini. Ini menunjukkan pakej-pakej bantuan dan rangsangan ekonomi yang disediakan oleh Kerajaan Perikatan Nasional memberikan banyak kesan positif kepada kehidupan rakyat dan ekonomi negara.

23. Hakikatnya, dunia semasa dan pasca-pandemik memerlukan negara-negara termasuk Malaysia mengambil langkah luar biasa. Kerajaan Perikatan Nasional pada ketika itu memastikan perniagaan dapat terus berjalan, gaji dan upah pekerja tidak terhenti dan makanan berada di atas meja untuk keluarga yang terjejas.

24. Peruntukan yang besar tersebut tidak masuk dalam akaun peribadi saya, tetapi untuk kepentingan rakyat yang benar-benar terkesan akibat pandemik. Pembelian vaksin, bantuan tunai terus ke akaun rakyat, pembukaan pusat-pusat kuarantin dan PPV – semuanya untuk rakyat. Di mana yang saya membazir?

25. Kesemua wang yang diperuntukkan itu adalah bagi membantu rakyat dan negara menjana pendapatan yang menyumbang kepada kesan berganda ekonomi atau dengan izin, multiplier effect. Oleh sebab itu, sejumlah peruntukan yang besar telah dibelanjakan secara telus dan bersasar bagi maksud pemberian pelbagai bentuk insentif dan bantuan kepada rakyat dan perniagaan, termasuk Perusahaan Kecil, Mikro dan Sederhana (PKMS) dan industri yang amat terkesan sepanjang dua tahun suram yang turut dirasai di seluruh dunia akibat pandemik COVID-19.

26. Saya sebenarnya hairan dengan sikap Pekan. Apabila saya sebagai Perdana Menteri menyalurkan bantuan bernilai ratusan billion ringgit kepada rakyat dan perniagaan di kala susah dikatakan membazir. Tetapi ketika dia menjadi Perdana Menteri, puluhan billion duit rakyat lesap begitu sahaja tidak pula dikatakan membazir. Mungkin kerana dia mendapat untung, tidaklah membazir bagi dia.

Tuan Yang Dipertua,

27. Berbalik kepada isu pemulihan, Pelan Pemulihan Negara telah pun meletakkan proses pemulihan pada landasan yang betul. Ada tiga aspek pemulihan; pertama, pemulihan output atau jumlah pengeluaran dan ini mungkin tercapai dalam setahun dua lagi. Kedua, ialah pemulihan jumlah pekerjaan atau total employment dan ketiga ialah kualiti hidup atau quality of life.

28. Aspek kedua dan ketiga memerlukan pertumbuhan ekonomi yang mampan atau `sustainable economic growth’. Ini saya istilahkan sebagai `Recovery Plus Plus (Recovery++). Recovery++ ini memerlukan polisi dan program yang mantap berteraskan kepada pelaburan yang berkualiti, produktiviti yang tinggi serta penciptaan dan peluasan perdagangan agar pertumbuhan ekonomi bagi tempoh 2023 – 2025 dan seterusnya, mantap dan mampan. Jika tidak, kita mungkin terperangkap dalam `double-dipped growth’, iaitu pertumbuhan ekonomi yang merosot dua kali, atau istilah ekonominya disebut “W-shaped Recovery”.

29. Justeru, untuk tujuan ini, saya sebagai Pengerusi Majlis Pemulihan Negara telah mengesyorkan kepada kerajaan supaya memulakan segera agenda Pelan Pemulihan Negara 2.0 (PPN 2.0) yang mempunyai dasar dan strategi yang sesuai serta tuntas dengan berpaksikan, dengan izin, ‘quality investment, high productivity, and trade creation’. Saya mengesyorkan agar PPN 2.0 yang terasnya adalah Recovery++ perlulah bersifat inklusif dan melibatkan pihak-pihak berkepentingan melalui pendekatan bersepadu seluruh negara atau, `whole of nation approach’.

Tuan Yang Dipertua,

30. Ingin saya tegaskan bahawa usaha-usaha pemulihan perlulah bersifat luar biasa, dengan izin ‘out of the box’ dan ‘surpetition’ bagi mewujudkan pertumbuhan yang mantap dan gemilang serta mampu meletakkan Malaysia kembali di landasan yang betul untuk mencapai status negara maju berpendapatan tinggi. Usaha-usaha pemulihan ekonomi ini juga mestilah dilaksanakan secara bertanggungjawab oleh kepimpinan yang berintegriti, cekap dan prihatin rakyat.

31. Saya berdoa mudah-mudahan ekonomi negara dan kehidupan rakyat pasca pandemik COVID-19 akan segera pulih dan kita semua akan mengecapi kehidupan yang makmur dan sentosa.

Terima kasih.


Bursa dibuka lemah pada awal sesi dagangan

Bursa Malaysia kembali diniagakan rendah pagi ini kerana para pelabur masih mengambil sikap berhati-hati di tengah-tengah aktiviti urus niaga bercampur-campur di pasaran semalaman Wall Street dan serantau, kata seorang peniaga.

Pada jam 9.10 pagi, indeks penanda aras FTSE Bursa Malaysia KLCI (FBM KLCI) merosot 7.88 mata kepada 1,473.40 daripada penutupan semalam iaitu 1,481.28, lapor Bernama.

Indeks utama itu dibuka pada 1,480.88, turun 0.40 mata.

Di pasaran yang lebih luas, kaunter rugi mengatasi untung dengan 181 berbalas 117 manakala 211 kaunter tidak berubah, 1,770 tidak diniagakan dan sembilan yang lain digantung.

Jumlah dagangan adalah sebanyak 184.58 juta bernilai RM69.50 juta.

Menurut Malacca Securities Sdn Bhd menerusi nota penyelidikannya, sentimen di bursa tempatan dijangka kekal suram menjelang keputusan kadar faedah oleh Rizab Persekutuan Amerika Syarikat pada mesyuarat Jawatankuasa Pasaran Terbuka Persekutuan (FOMC) yang bakal diadakan.

“Walaupun sentimen pasaran masih kekal berhati-hati, pelabur mungkin melihat peluang mencari saham berharga murah dalam saham-saham REIT, pengguna dan perbankan,” katanya.

Dalam kalangan saham wajaran tinggi, Maybank lega satu sen kepada RM8.67, Public Bank kerugian dua sen menjadi RM4.49, Petronas Chemicals tidak berubah pada RM9.66, IHH Healthcare turun empat sen kepada RM6.26 manakala CIMB menambah dua sen kepada RM5.01.

Bagi saham aktif, Sapura Energy meningkat setengah sen menjadi lima sen, Unitrade lemah setengah sen kepada 29.5 sen, LGMS menokok dua sen kepada 80 sen sementara Fintech tidak berubah pada satu sen.

Di papan indeks, Indeks FBM Emas menguncup 40.84 mata kepada 10,530.73, Indeks FBM Emas Syariah merosot 47.22 mata kepada 10,755.99, Indeks FBM 70 mengembang 8.70 mata menjadi 12,730.24, FBM ACE susut 3.92 mata kepada 4,935.66 dan Indeks FBMT 100 kerugian 40.32 mata kepada 10,247.57.

Mengikut sektor, Perkhidmatan Kewangan turun 34.11 mata kepada 16,219.79, Indeks Perladangan susut 25.19 mata kepada 7,525.12 dan Indeks Produk dan Perkhidmatan Perindustrian berkurangan 1.09 mata menjadi 189.35.


Azmi dedah Jho Low persoal KPMG berkeras mahu jumpa Najib

Bekas Ketua Pegawai Kewangan (CFO) 1Malaysia Development Berhad (1MDB), Azmi Tahir mendedahkan Low Taek Jho atau Jho Low mempersoalkan firma audit, KPMG yang berkeras mahu berjumpa bekas Perdana Menteri Datuk Seri Najib Razak.

Azmi berkata KPMG tidak berpuas hati dan bertegas mahu bertemu dengan Najib yang juga pemegang saham tunggal, ia walaupun pengurusan 1MDB sudah memberi kerjasama berhubung laporan audit syarikat bermasalah itu.

Lantaran itu, ahli perniagaan dalam buruan, Jho Low yang juga rakan baik Najib tidak bersetuju dengan permintaan KPMG tersebut.

Azmi juga memberitahu terkejut apabila mendengar permintaan firma audit itu dan bertanyakan mengapa mahu berjumpa Najib.

“Mereka kata mahu mendengar daripada pemegang saham (Najib) bahawa semuanya baik-baik sahaja dan menyatakan jika semuanya dalam keadaan baik, mereka akan menandatangani (penyata kewangan 1MDB),” katanya semasa perbicaraan di Mahkamah Tinggi Kuala Lumpur hari ini.

Menurut Azmi, selepas panggilan telefon berkenaan, beliau kemudian menghubungi Jho Low untuk memaklumkan mengenai permintaan KPMG di mana Jho Low mempersoalkan mengapa KPMG begitu berkeras untuk bertemu Najib.

Jho Low bertanya mengapa KPMG tetap mahu berjumpa perdana menteri dan tidak boleh menerima maklumat itu yang disediakan oleh pengurusan 1MDB.

“Saya beritahu Jho Low, jika pertemuan dengan Perdana Menteri memuaskan, mereka akan menandatanganinya… Jho Low berkata adakah saya pasti mengenainya, saya jawab ya,” katanya.

Dalam pernyataan saksinya sebelum ini, Azmi berkata susulan itu, satu mesyuarat diadakan di rumah Najib di Langgak Duta pada malam 15 Disember 2013, di mana dalam pertemuan itu, Najib membincangkan perkara yang digariskan oleh Jho Low melalui e-mel dengan dengan wakil KPMG, Datuk Johan Idris.

Azmi berkata, dalam mesyuarat berkenaan, Johan bertanyakan kepada Najib berkenaan pelaburan di Bridge Global Absolute Return Fund SPC dan Najib menjawab bahawa beliau tahu berkenaan pelaburan Brazen Sky Limited di Bridge Global Absolute Return Fund SPC.

Selepas mesyuarat berkenaan, KPMG masih tidak menutup laporan kewangan tahun 2013 kerana tidak berpuas hati dengan jawapan yang diberikan dan tidak lama kemudian, KPMG digantikan dengan firma audit Deloitte selepas KPMG ditamatkan kontraknya oleh 1MDB pada akhir tahun 2013.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


UMNO Pasir Salak kecewa Tajuddin digantung, minta penjelasan segera

Beberapa ketua UMNO cawangan di bahagian Pasir Salak menggesa pucuk pimpinan parti menjelaskan sama ada benar ketua mereka Datuk Seri Tajuddin Abdul Rahman telah digantung keahliannya.

Mereka berkata, penjelasan rasmi parti mengenai kedudukan Tajuddin cukup penting untuk parti terus bergerak dan membuat persiapan bagi menghadapi Pilihan Raya Umum Ke-15 (PRU-15) yang dijangka boleh diadakan pada bila-bila masa.

Beberapa ketua cawangan yang ditemui berkata, mereka masih tertanya-tanya mengenai kedudukan sebenar Tajuddin sama ada masih ahli UMNO atau sebaliknya, menurut laporan Utusan.

Ketua UMNO Cawangan Kepala Pulau, Mokhtar Idris dilaporkan berkata penggantungan keahlian Tajuddin tidak diumumkan secara rasmi menyebabkan ahli parti di bahagian ini terus tertanya-tanya mengenai kedudukan ketua bahagian mereka.

“Kami masih tidak tahu kedudukan sebenar, belum ada surat rasmi atau apa-apa kenyataan rasmi mengatakan Tajuddin digantung, jadi perlu ada kenyataan rasmi,” katanya.

Menurutnya, ahli UMNO di sini kecewa jika benar Tajuddin digantung kerana bekas Ahli Majlis Tertinggi UMNO itu seorang yang berjasa kepada parti dan rakyat di sini.

“Biarpun mungkin beliau tidak lagi boleh bertanding dalam pilihan raya umum, kami tetap berpihak kepada beliau,” katanya.

Sementara itu, Ketua UMNO Cawangan Batu Hitam, Mustafa Halim Abdul Manaf berkata beliau dan ahli-ahli UMNO di sini masih tertanya-tanya mengenai kedudukan ketua mereka kerana tiada penjelasan rasmi parti setakat ini.

Katanya, mereka hanya mengetahui perkara itu menerusi laporan media dan perkara itu hangat diperkatakan oleh ahli dan pengundi di Pasir Salak, namun belum ada pengesahan.

“Kami perlu tahu kedudukan sebenar untuk parti terus bergerak apatah lagi PRU-15 dikatakan akan diadakan pada bila-bila masa,” katanya.

Menurutnya, jika benar Ahli Parlimen Pasir Salak itu digantung keahliannya, beliau secara peribadi bersetuju menerima calon lain untuk bertanding di sini dan jika boleh calon tersebut dipilih atau dinamakan oleh Tajuddin sendiri.

Kata beliau, antaranya ialah Naib Ketua UMNO Bahagian, Naib Ketua UMNO Bahagian Pasir Salak, Dr. Faizal Tajuddin yang juga anak Tajuddin.

“Saya secara peribadi setuju sekiranya calon pengganti Tajuddin terdiri daripada calon yang boleh menang termasuk anak beliau sendiri, Dr. Faizal yang merupakan Naib Ketua UMNO Bahagian,” katanya.

Selain Dr. Faizal, seorang lagi anak Tajuddin, Datin Seri Rahayu adalah Setiausaha UMNO bahagian.


Bekas setiausaha sulit didakwa tipu tawaran projek kerajaan

Bekas setiausaha sulit kepada bekas timbalan menteri didakwa di Mahkamah Sesyen Kuala Pilah hari ini atas pertuduhan memperdaya seorang lelaki berhubung tawaran tender projek kerajaan bernilai RM8 juta, lapor Sinar Harian.

Tertuduh, Datuk Nasarudin Mahamud, 57 bagaimanapun mengaku tidak bersalah sebaik pertuduhan dibacakan di hadapan Hakim Norma Ismail.

Berdasarkan pertuduhan, Nasarudin didakwa menipu lelaki berkenaan supaya mempercayai bahawa dia membuat urusan suatu tawaran tender projek kerajaan dengan harga RM8 juta dan dengan curangnya mendorong lelaki tersebut mempercayai tertuduh bertanggungjawab menguruskan projek itu.

Lelaki berkenaan memindahkan wang berjumlah RM382,000 ke dalam akaun milik tertuduh dan serahan wang tunai sebanyak RM67,000 yang mana dia tidak berbuat demikian sekiranya tidak diperdayakan oleh tertuduh.

Perbuatan itu didakwa dilakukan di sebuah pejabat Mukim Tampin Tengah antara 6 hingga 18 Oktober 2022.

Berikutan itu, tertuduh didakwa melakukan suatu kesalahan di bawah Seskyen 420 Kanun Keseksaan yang memperuntukan penjara tidak kurang satu tahun dan tidak lebih dari 10 tahun dengan sebatan dan boleh juga dikenakan denda jika sabit kesalahan.

Pendakwaan dikendalikan oleh Timbalan Pendakwa Raya, Muhammad Amirul Noor Hashimi manakala tertuduh diwakili peguam, Datuk Eddin Syazlee Shith secara pro bono dan Syed Amirul Syed Edros.

Eddin Syazlee memohon mahkamah untuk mempertimbangkan beberapa keadaan antaranya kesalahan di bawah Seksyen 420 Kanun Keseksaan walaupun tidak boleh dijamin namun penipuan adalah dalam kategori paling rendah.

“Tertuduh melalui proses sukar, baru keluar dari Institut Jantung Negara (IJN) berpindah ke hospital kerajaan dan menghadapi kesulitan membayar bil di IJN. Beliau mempunyai masalah jantung kritikal yang memerlukan urusan segera menjalani pembedahan.

“Tertuduh juga mempunyai penyakit buah pinggang tahap empat. Keadaan ini menyebabkan beliau (tertuduh) memerlukan kebenaran jamin untuk mendapatkan rawatan susulan untuknya buat persiapan.

“Untuk rekod saya menawarkan diri secara probono tanpa bayar,” katanya.

Syed Amirul pula dalam rayuannya menyatakan tertuduh juga memberikan kerjasama yang baik kepada polis berhubung kes berkenaan dan tidak wujud keadaan risiko melarikan diri.

“Tertuduh mengalami kesukaran kewangan dan mohon jaminan paling minimum,” katanya.

Mahkamah kemudiannya menetapkan 4 Ogos ini sebagai tarikh sebutan semula kes bagi serahan dokumen dan membenarkan jaminan sebanyak RM4,000 dengan seorang penjamin.


Jika bergerak solo, UMNO tak boleh guna lambang BN

UMNO mungkin memulakan penjajaran baharu politik dan perundingan dengan parti-parti lain sekiranya tidak boleh menggunakan lambang Barisan Nasional (BN) bagi menghadapi Pilihan Raya Umum Ke-15 (PRU15) nanti.

Penganalisis politik di Universiti Teknologi Malaysia (UTM), Dr Mazlan Ali yang melihat perkembangan politik selepas Perhimpunan Agung UMNO 2020 (PAU) baru-baru ini, berpendapat perkembangan dalam parti itu menggusarkan.

Katanya, parti komponen lain, seperti MIC dan beberapa parti lain telah menyuarakan pandangan yang tidak selari dengan UMNO sebagai parti induk kepada BN.

“Sekiranya kita melihat politik di masa depan ini apabila parti-parti ini mula meninggalkan UMNO, dan sekiranya UMNO bersendirian, maka UMNO berisiko untuk tidak boleh menggunakan lambang BN,” katanya dalam temubual dengan sebuah stesen televisyen, hari ini.

Beliau berkata, untuk menggunakan nama dan lambang BN itu memerlukan sekurang-kurangnya tiga parti komponen yang boleh beroperasi.

“Maka pada masa itu mungkin penjajaran baharu politik, perundingan, simulasi akan dibuat yang mungkin akan mengubah suasana dan juga kedudukan landskap politik di Malaysia,” katanya.

MIC baru-baru ini semasa perhimpunan agung mereka juga seakan memberi isyarat kemungkinan untuk keluar dari BN, malah menyatakan kesetiaan mereka untuk bersama kerajaan Perikatan Nasional yang dipimpin Tan Sri Muhyiddin Yassin.

Spekulasi juga tercetus berhubung masa depan BN apabila mesyuarat Dewan Tertinggi BN terpaksa dibatalkan selepas parti komponen BN mendakwa tidak menerima notis tentang pemakluman mesyuarat pada malam Isnin tersebut.

Mesyuarat tersebut dikatakan sepatutnya dihadiri MCA, MIC dan Parti Bersatu Rakyat Sabah (PBRS).

Khabar angin semakin kuat mengatakan MIC dan MCA kemungkinan meninggalkan gabungan tersebut yang sudah mereka sertai sejak sekian lama.

Mengenai arahan Zahid supaya pegawainya membuat laporan polis berkaitan isu klip audio yang didakwa perbualannya dengan Presiden PKR, Datuk Seri Anwar Ibrahim, Mazlan berkata, tindakan itu adalah komitmen Zahid untuk menunjukkan beliau mahu membuktikan audio itu adalah fitnah.


Tiada “varian Singapura” seperti didakwa, kata kerajaan Singapura

Kerajaan Singapuran menafikan kewujudan “varian Singapura” susulan beberapa laporan berita di India yang mengatakan terdapat varian baharu di negara republik tersebut.

Kementerian Kesihatan Singapura dalam satu kenyataan mendakwa penemuan strain yang dijangkiti di Singapura adalah varian berasal dari India dan tiada kaitan dengan varian baharu.

“Strain yang terdapat dalam banyak kes COVID-19 sejak beberapa minggu lalu adalah varian B.1.617.2, berasal dari India. Ujian filogenetik menunjukkan varian B.1.617.2 ini dikaitkan dengan beberapa kluster Singapura.

“Laporan yang dikeluarkan itu tidak benar,” kata jurucakap kementerian dalam satu kenyataan lapor Bernama.

Kementerian itu merujuk laporan Hindustan Times yang memetik Ketua Menteri New Delhi Arvind Kejriwal menerusi berita bertajuk “Coronavirus variant found in Singapore can be India’s 3rd wave, extremely dangerous for kids, warns Arvind Kejriwal”.

“Portal berita India NDTV turut mengeluarkan laporan bertajuk “Stop Singapore Flights: Arvind Kejriwal To Centre Over New Covid Strain”.

Kedua-dua laporan itu diterbitkan pada 18 Mei.


MP PKR sekali lagi karang puisi bidas ‘menteri semacam suara pak polisi’

Kritikan terhadap kerajaan baharu Pakatan Harapan (PH)-Barisan Nasional (BN) yang dilihat seakan tidak menghormati hak rakyat dan terlalu takut untuk mengambil langkah mereformasi institusi dibidas seorang Ahli Parlimen (MP) PKR Pasir Gudang.

Hassan Karim sekali lagi mengarang satu puisi yang membidas kerajaan baharu PH-BN kerana mempertahankan undang-undang kontroversi yang membenarkan polis menahan suspek hampir sebulan.

Hassan berkata, mereka yang satu ketika dahulu mengatakan Sosma sebagai “draconian”, kini dibutakan oleh kekuasaan.

“Masa itu kita hanya reformis jalanan. Yang bergelandangan.

“Kini sudah lain; dunia sudah berubah, kita sudah di tampuk kuasa,” katanya dalam sebuah puisi yang dimuat naik di Facebook.

“Kita mula bercakap. Tahanan tanpa bicara hampir sebulan pun tidak mengapa. Demi keselamatan negara.”

Terdahulu, Menteri Dalam Negeri yang kalah bertanding dalam Pilihan Raya Umum Ke-15 (PRU-15), Datuk Seri Saifuddin Nasution Ismail sebelum ini mengeluarkan kenyataan mempertahankan Akta Kesalahan Keselamatan (Langkah-Langkah Khas) (Sosma), berbeza dengan protes yang pernah diketuai pemimpin gabungan itu.

Saifuddin menjadi sasaran serangan kumpulan hak asasi dan sekurang-kurangnya dua ahli politik PH sendiri selepas beliau berkata kerajaan tidak berhasrat untuk mengkaji semula Sosma.

Beliau menegaskan Sosma tidak sama seperti Akta Keselamatan Dalam Negeri (ISA), mengatakan ia membenarkan seseorang ditahan selama “hanya 28 hari” selain turut berkata penahanan dibuat hanya selepas proses “risikan dan bukti yang diperolehi”.

Terdahulu, pemimpin DAP Gobind Singh Deo berkata kenyataan Saifuddin itu bertentangan dengan pendirian PH yang sudah lama mendesak Sosma dimansuhkan, manakala bekas Ahli Parlimen PKR Maria Chin Abdullah, yang pernah ditahan di bawah undang-undang yang sama, mengingatkan Saifuddin bahawa akta itu digunakan terhadap lawan politik walaupun ia didakwa dibuat bagi memerangi keganasan.

Dalam pada itu, Hassan dalam catatannya turut berkata bahawa Saifuddin berbunyi seakan seorang polis.

“Lalu, aku yang berpuisi seperti ini. Dianggap menembak kaki sendiri,” katanya.

Awal bulan ini, Hassan menggesa Datuk Seri Anwar Ibrahim berpegang pada janji dan prinsipnya selepas pengerusi PH menamakan Datuk Seri Ahmad Zahid Hamidi sebagai Timbalan Perdana Menteri (TPM) walaupun beliau berdepan pelbagai pertuduhan rasuah.

“Semalam aku masih terdengar-dengar, kau berkata kita tidak akan menggadai prinsip demi kuasa. Maka, aku pun percaya,” tulisnya.

“Kini aku malu pada diri sendiri, aku malu untuk ucapkan kata-kata keramat itu lagi.

“Separuh jiwaku telah mati, aku merasa tewas, ketika menang tanpa integriti seperti ini.”


Wilayah Gorontalo di Indonesia dilanda gempa bumi

Gempa bumi berukuran 6.3 pada skala Richter menggegarkan wilayah Gorontalo, Indonesia pagi Rabu, lapor Xinhua.

Agensi meteorologi, klimatologi dan geofizik negara itu memaklumkan tiada kerosakan atau kemalangan jiwa dilaporkan setakat ini, menurut Bernama.

“Tiada laporan mengenai bangunan dan rumah musnah, atau penduduk cedera akibat gempa itu,” kata jurucakap agensi pengurusan dan mitigasi bencana negara, Abdul Muhari.

Gempa bumi berlaku pada 7:34 pagi waktu tempatan (0034 GMT) dengan pusat gempa terletak 69 kilometer (km) dari tenggara daerah Bone Bolango pada kedalaman 138 km dari dasar laut, menurut agensi itu.

Gempa itu turut dirasai di wilayah Sulawesi Selatan dan wilayah Sulawesi Tengah.


24 Jan keputusan kes yayasan Zahid, sama ada bela diri atau dibebaskan

Mahkamah Tinggi akan membuat keputusan bersabit kes perbicaraan dana Yayasan Akalbudi yang dihadapi Presiden UMNO, Datuk Seri Ahmad Zahid Hamidi pada 24 Januari (Isnin) ini.

Keputusan ini bakal menentukan masa depan Zahid yang terpalit 47 pertuduhan melibatkan rasuah, pecah amanah dan pengubahan wang haram puluhan juta dana Yayasan Akalbudi.

Nasib Zahid akan ditentukan sama ada diperintah membela diri atau dibebaskan daripada semua pertuduhan tersebut, ia selepas 99 orang saksi pendakwaan memberi keterangan sejak 18 November 2019.

Hakim Datuk Collin Lawrence Sequerah akan mengumumkan keputusan tersebut selepas mendengar dan meneliti pembentangan hujah kedua-dua pihak pendakwaan dan pembelaan yang berlangsung selama 24 hari bermula 6 September 2021.

Dijangka keputusan tersebut akan memberi kesan yang signifikan kepada Zahid, ia akan menentukan masa depan karier politik Presiden UMNO tersebut sama ada maruahnya akan terus terpalit dengan pertuduhan jenayah atau namanya dibersihkan jika beliau dilepas dan dibebaskan daripada kesemua pertuduhan yang dihadapinya.

Rentetan perjalanan kes terhadap Zahid bermula apabila beliau hadir di Ibu Pejabat Suruhanjaya Pencegahan Rasuah Malaysia (SPRM) pada 3 Julai 2018 bagi membantu siasatan kes penyelewengan dana Yayasan Akal Budi.

Bekas Timbalan Perdana Menteri itu kemudian dipanggil memberi keterangan sebanyak tiga kali berturut-turut masing-masing pada 10, 11, dan 12 Oktober sebelum ditahan pada 18 Oktober 2018 dan seterusnya didakwa keesokan harinya.

Zahid dihadapkan ke Mahkamah Sesyen di sini sebanyak tiga kali masing-masing pada 19 Oktober dan 14 Disember 2018 serta 20 Februari 2019 sebelum kesnya dipindahkan ke Mahkamah Tinggi untuk dibicarakan.

Pada prosiding yang berlangsung 6 Disember 2021, Hakim Collin turut menetapkan tarikh-tarikh pada bulan Mac, April, Mei dan Jun ini untuk mendengar keterangan saksi-saksi pembelaan jika mahkamah memutuskan Zahid membela diri.

Perbicaraan itu `diwarnai’ dengan pelbagai peristiwa antara lain apabila Pakar Perunding Sakit Intervensi, Hospital Pakar Avisena Shah Alam, Dr. Mohd. Shahir Anuar dipanggil menjelaskan keadaan kesihatan Zahid yang menerima rawatan selepas mengadu sakit di bahagian tulang belakang akibat terjatuh.

Zahid turut memohon untuk menggabungkan 12 pertuduhan pecah amanah yang dihadapinya menjadi tiga, namun ditolak oleh Mahkamah Tinggi atas alasan pertuduhan adalah jelas dan boleh difahami untuk menyediakan pembelaan serta tidak menimbulkan sebarang isu prasangka.

Pihak pendakwaan memohon Ahli Parlimen Bagan Datuk itu dipanggil membela diri kerana keterangan di mahkamah menunjukkan tertuduh menerima wang melalui cek daripada tiga saksi pendakwaan iaitu Chew Ben Ben (SP34), Junaith Asharab Md. Shariff (SP36) dan Azlan Shah Jaffril (SP38).

Bagaimanapun, pihak pembelaan antara lain menghujahkan Zahid tidak melakukan kesalahan pecah amanah seperti dalam pertuduhan kerana wang RM10 juta milik Yayasan Akalbudi berfungsi sebagai pinjaman pelaburan kepada Armada Holdings Sdn. Bhd.

Ini kerana Yayasan Akalbudi tidak mengalami sebarang kerugian kerana wang RM10 juta telah dipulangkan oleh syarikat itu beserta faedah hampir RM70,000 yang dijelaskan melalui dua keping cek.

Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Tertuduh didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Kesalahan mengikut Seksyen 409 Kanun Keseksaan itu didakwa dilakukan antara 13 Januari 2014 dan 11 Januari 2016.


Ringgit jatuh lagi, RM4.52 satu dolar AS

Ringgit jatuh berbanding dolar Amerika Syarikat (AS) ketika diniagakan pagi ini (Jumaat, 10 Mac 2023), tatkala dolar AS mengukuh menjelang pengeluaran data senarai gaji bukan ladang (NFP) AS.

Pada 9 pagi, mata wang tempatan susut kepada 4.5200/5245 berbanding dolar AS daripada 4.5170/5200 ketika ditutup pada Khamis, menurut laporan Bernama.

Ketua Ekonomi, Analisis Pasaran dan Kewangan Sosial, Bank Muamalat Malaysia Bhd, Dr Mohd Afzanizam Abdul Rashid, berkata peserta pasaran berhati-hati mengenai NFP, yang dijangka berkurangan kepada 205,000 pada Februari, selepas melonjak kepada 517,000 pada Januari.

NFP boleh menjadi pemangkin untuk dagangan dalam pasaran pertukaran asing berdasarkan perubahan dalam pekerjaan.

“Indeks dolar AS kekal tinggi pada lebih 105 mata namun 0.39 peratus lebih rendah apabila indeks ini ditutup. Oleh itu, ringgit dijangka kekal dalam lingkungan RM4.50 hingga RM4.51 berbanding dolar AS hari ini,” katanya.

Sementara itu, peniaga ActivTrades, Dyogenes Rodrigues Diniz, berkata keputusan Jawatankuasa Dasar Monetari (MPC) Bank Negara Malaysia (BNM) mengekalkan Kadar Dasar Semalaman (OPR) pada 2.75 peratus sememangnya telah dijangkakan oleh pasaran, dan ini menandakan sedikit kestabilan ekonomi.

“Dari sudut pandang teknikal, pasangan dolar AS-ringgit kini berada dalam zon rintangan yang penting.

“Jika ia berjaya menembusi di bawah 4.4680, ia mungkin susut serendah 4.3650 dalam beberapa hari. Sebaliknya, jika harga itu menembusi melebihi 4.5350, ia boleh meningkat kepada 4.5800,” katanya.

Unit tempatan susut berbanding yen Jepun kepada 3.3245/3283 daripada 3.3160/3184 ketika ditutup pada Khamis serta rendah berbanding pound British kepada 5.3924/3977 daripada 5.3608/3643.

Ringgit juga lemah berbanding euro kepada 4.97698/7.78698 7722.

Pada masa sama, ringgit diniagakan bercampur-campur berbanding mata wang negara ASEAN.

Mata wang tempatan turun berbanding baht Thailand kepada 12.9161/9356 daripada 12.8814/8962 semalam dan rendah berbanding rupiah Indonesia kepada 292.90/293.20 daripada 292.70/292.90.

Bagaimanapun, ringgit meningkat berbanding dolar Singapura kepada 3.3397/3433 daripada 3.3405/3432 pada Khamis dan tidak berubah berbanding peso Filipina kepada 8.18/8.20 daripada 8.18/8.18.


LRT Stesen Kelana Jaya, Ampang Park dihentikan sementara operasi 7 hari

Perkhidmatan tren Transit Aliran Ringan (LRT) di antara stesen Kelana Jaya dan Ampang Park digantung tujuh hari bermula pukul 6 pagi tadi selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.

Orang ramai masih boleh menggunakan khidmat perkhidmatan LRT Laluan Kelana Jaya akan beroperasi hanya dari Stesen Gombak ke Stesen Damai serta dari Stesen Lembah Subang ke Stesen Putra Heights, lapor Bernama.

“Semua perkhidmatan LRT Laluan Kelana Jaya akan menamatkan operasi lebih awal iaitu pukul 11 malam bagi memberi lebih masa kepada pasukan kejuruteraan untuk melaksanakan kerja-kerja rektifikasi dan baik pulih.

“Pihak Rapid Rail akan berusaha untuk menyelesaikan masalah rumit ini dalam masa tersingkat. Perkhidmatan bas perantara percuma akan disediakan bagi menampung penumpang dan mengurangkan kesesakan di stesen-stesen yang terjejas,” kata kenyataan Rapid Rail Sdn Bhd (Rapid Rail).

Menurut kenyataan itu, punca gangguan kepada komponen elektronik Sistem Kawalan Tren Automatik (ATC) pada perkhidmatan LRT Laluan Kelana Jaya masih belum dapat dikenal pasti.

“Gangguan tersebut yang mengakibatkan kehilangan signal di antara pusat kawalan dan juga tren menyebabkan tren-tren tidak dapat beroperasi secara automatik di antara Stesen LRT Kelana Jaya dan Stesen LRT Ampang Park.

“Ini adalah masalah serius yang tidak pernah berlaku sebelum ini. Pihak Rapid Rail dibantu pasukan khas pihak pengilang peralatan asal (OEM) Thales Group dari Toronto, Kanada bagi mencari penyelesaian jangka pendek dan jangka panjang. Ini merangkumi ujian-ujian ke atas peranti dan perisian sedia ada,” menurut kenyataan itu.

Semalam, Rapid Rail memaklumkan ATC yang tidak stabil dikenal pasti sebagai punca kepada gangguan perkhidmatan tren LRT laluan Kelana Jaya pada Sabtu dan Isnin lepas.

Untuk status perkhidmatan terkini dan maklumat lanjut mengenai perkhidmatan bas perantara, orang ramai boleh merujuk saluran media sosial Rapid KL dan aplikasi PULSE.


Klip ucapan viral, Muhyiddin kata ucapannya diambil luar konteks

Pengerusi Perikatan Nasional (PN), Tan Sri Muhyiddin Yassin menegaskan ucapannya yang diviralkan di media sosial hingga mencetuskan kritikan pihak tertentu itu diambil di luar konteks.

Menurutnya, klip ucapannya itu disebarkan pihak lawan bertujuan mencalarkan imejnya.

“Saya merujuk kepada klip video yang tersebar di TikTok yang telah edit ucapan saya di Johor beberapa hari lalu. Kenyataan saya diambil di luar konteks dan disebarkan pihak lawan untuk mencalarkan imej saya dan mencipta naratif yang salah.

“Ucapan saya kira-kira 55 minit. Klip yang tersebar di TikTok dan media sosial hanya 1 minit 35 saat dari seluruh ucapan,” katanya dalam satu kenyataan, hari ini.

Menurutnya, dalam ucapan itu beliau mencadangkan pelaksanaan dasar Wawasan Kemakmuran Bersama bagi memastikan tiada kaum yang ketinggalan.

“Saya secara spesifik dan secara tidak berbelah bahagi bercakap tentang keperluan kestabilan politik, keperluan mengelakkan rasuah, keperluan untuk DAP untuk menunjukkan kekangan dalam tuntutannya dan menghormati hak semua kaum di Malaysia terutama hak istimewa Melayu dan pemerintah Melayu.

“Sedangkan dalam ucapan itu saya menyebut soal niat Perikatan Nasional untuk melaksanakan Wawasan Kemakmuran Bersama supaya tiada kaum yang ketinggalan.

“Saya turut ulangi komitmen PN terhadap keadilan dan kesamarataan. Ucapan saya secara keseluruhannya untuk menggalakkan kestabilan, kedaulatan undang-undang, keadilan kepada semua kaum dan agama serta menegakkan kedaulatan undang-undang,” katanya.

Tegasnya lagi, ucapan yang diviralkan itu merupakan responsnya terhadap klip video yang tersebar pada musim pilihan raya ini di mana ada kumpulan agama asing mendoakan kejatuhan kerajaan ke tangan pembangkang.

Sebelum ini media melaporkan Muhyiddin mengaitkan Pakatan Harapan (PH) dengan kumpulan Yahudi dan Kristian yang cuba mengambil alih Malaysia.

Ketika berucap beliau menyebut, “Wawasan Kemakmuran Bersama, saya nak cadangkan ini menjadi dasar kita. Maknanya, jangan kau makmur, aku miskin. Semua mesti makmur, Melayu, Cina, India mesti kongsi bersama, kemakmuran dalam negara kita ini dikongsi sama-sama dengan kaum dan bangsa yang lain. Boleh tak?”

Dalam ucapan itu beliau merumuskan ucapan Timbalannya, Tan Sri Abdul Hadi Awang.

“Saya fikir bab politik tadi, Tan Sri Tok Guru (Abdul Hadi) sudah sebutkan. Keputusan akhirnya, jangan pilih BN dan jangan langsung sentuh, pangkah PH…bahaya besar. PH bahaya besar.

“Saya tengok video pagi tadi lepas Subuh…seolah-olah ini kumpulan Yahudi yang bercakap soal Malaysia saja. Doa dia…macam-macam cara doa dia nak minta supaya Malaysia jatuh ke tangan pihak pembangkang yang menaja kumpulan Yahudi dan Kristian.

“Bagi saya ini bahaya. Apakah bermakna akan berlaku proses Krsitianisasi? Kita dah dengar cerita ini bukan? Di Kuala Lumpur, di Petaling Jaya, kalau ada gereja hari Ahad, ada juga orang-orang Melayu pergi sana. Rupanya dah masuk Kristian.

“Itu saya tak fikir berkembang dengan pesat sebab sebahagian besar kita adalah orang Islam. Tetapi agenda puak-puak dan kaum-kaum seperti ini tidak lain tidak bukan satu hari, niat mereka adalah untuk mengambil alih Malaysia ini menjadi satu daripada koloni dia. Itu satu daripada strategi jangka waktu panjang. Mungkin kita tidak lihat waktu kita tapi pada waktu yang lama (lebih panjang). Kalau kita tidak berhati-hati dan berjaga-jaga, boleh terjadi,” katanya.


Baiknya ultra kiasu, mereka dapat terima ‘madani’, sindir Ridhuan Tee

Penganalisis dan pendakwah Prof Dr Mohd Ridhuan Tee Abdullah menyindir ultra kiasu – kumpulan ekstremis yang wujud dalam parti politik, termasuk DAP dan MCA – yang menerima konsep ‘madani’, tetapi mengetepikan Dasar Kebudayaan Kebangsaan (DKK).

Menurutnya ultra kiasu perlu mengkaji makna slogan baharu ‘Malaysia Madani’ – menggantikan ‘Keluarga Malaysia’ – kerana ianya terkandung dalam DKK.

Konsep Malaysia Madani dilancarkan Perdana Menteri kerajaan Pakatan Harapan-Barisan Nasional (PH-BN) Datuk Seri Anwar Ibrahim, baru-baru ini. Gabungan kerajaan itu turut disertai DAP, manakala MCA adalah parti komponen BN.

“Perkara Madani itu satu identiti. Cuma, baiknya ultra kiasu kali (ini), mereka dapat menerima ‘Madani’. Baguslah tu. Kajilah konsep ‘Madani’ itu dalam DKK.

“Saya pasti Malaysia Madani bukan 1:1:1,” katanya merujuk angka itu kepada nisbah rakyat Malaysia mengikut kaum yang terdapat dalam DKK iaitu 7:2:1.

Menulis dalam Facebooknya hari ini (23 Januari 2023), Ridhuan Tee berkata berpandukan kepada DKK ini, formulanya tujuh mewakili Melayu Bumiputera (Islam) dan tiga yang lain ialah Cina, India dan lain-lain.

Membangkitkan semula isu berkaitan pemasangan 10,000 lampu tanglung di Jalan Raja Uda di Pulau Pinang, Ridhuan Tee mempersoalkan adakah ultra kiasu tidak membaca DKK yang digubal pada tahun 1970 sejurus selepas Peristiwa Hitam 13 Mei 1969.

“Pernahkah ultra kiasu ini berbincang mengenai kandungan DKK, terutama yang melihat perkara utama DKK? Antara intipati DKK adalah pertama, berteraskan kepada kebudayaan rakyat asal rantau ini.

“Siapakah rakyat asal rantau ini? Adakah orang Cina atau orang India? Fikirkanlah. Malaysia tidak berbilang kaum asal-usulnya. Asal usul sudah pasti Melayu Bumiputera dan orang Asli.

“Kedua, unsur-unsur kebudayaan lain yang sesuai dan wajar diterima. Ini bermakna, budaya lain tidak boleh sama sekali menenggelam budaya majoriti dalam apa jua keadaan.

“Bermakna, formula dalam menonjolkan identiti negara mesti mendahulukan Melayu Bumiputera dan Islam. Selepas itu baharulah budaya atau identiti lain.

“Ini tidak, bila tiba Tahun Baharu Cina, negara ini macam Hong Kong dan Taiwan. Begitu juga dengan Sambutan Tahun Baharu Masehi, adakah sehingga menenggelamkan Tahun Baharu Hijrah?

“Perlukan 10,000 lampu tanglung,” katanya sambil mengakui menerima kecaman hebat daripada masyarakat Cina setelah membangkitkan isu tanglung itu, selain didakwa mahu menjadi hero Melayu.

“Tidak cukupkah lagi proses pencinaan China Town yang sedia ada di setiap negeri? Ini tidak, kita dipaksa terima 10,000 lampu tanglung, tetapi bila tiba bab jawi hanya dua muka surat, maka ditentang habis-habisan.

“Begitu juga bila mahu seragamkan peperiksaan kertas bahasa Melayu Sekolah Kebangsaan dengan SJKC, maka ditentang habis-habisan,” katanya merujuk tindakan DAP menggesa Dewan Bandaraya Kuala Lumpur menurunkan semula papan tanda jalan yang tertera tulisan jawi di simpang jalan beberapa tahun lalu.


Angka 107, Mahathir dan Anwar 3.0? (Yang tak boleh harap)

Hari ini Anwar mengaku secara terbuka – blok pembangkang hanya mendapat sokongan 107 orang Ahli Parlimen. Pakai matematik mudah, mereka tidak mempunyai majoriti. Lebih kukuh fakta matematik ini, Anwar sendiri yang akui!

Ini baru bercakap tentang kumpulan pembangkang. Belum lagi kita tengok sokongan kepada calon Perdana Menteri.

Bila sebut soal calon PM – rasanya angka 107 akan berkurangan.

Ramai juga yang memberikan komen dan pandangan bahawa blok pembangkang mendapat suntikan moral kuat bilamana Tun Mahathir dan Anwar kembali bergabung tenaga.

Situasi pagi tadi, sedikit berbeza. Masing-masing hadir dengan niat dan agenda sendiri. Mungkin ada yang hadir kerana rasa diri mereka ‘big boss’ dalam blok pembangkang. Belum apa-apa, ada di kalangan blok pembangkang yang tidak puas hati bila Tun M seolah-olah ‘hijack’ agenda Anwar.

Baguslah Anwar sudah dapat bekerjasama semula dengan Tun. Soal paling utama – siapakah yang sudi dan mahu mengalah kali ini?

Mengharapkan Tun mengalah dan menerima Anwar sebagai calon PM itu perkara yang hampir mustahil. Dan tidak boleh harap.

Kesediaan Tun menerima Anwar sebagai ‘calon PM’ rasanya tidak mungkin. Banyak kali Tun ulang, Anwar bukan calon terbaik.

Boleh Anwar terima kekecewaan dan realiti ini sekali lagi? Anwar perlukan undi Pejuang untuk meningkatkan jumlah sokongan. Memujuk parti nyamuk ini bukan perkara mudah. Apatah lagi, ia melibatkan Tun M.

Jika Tun M perlu bersetuju dengan seorang calon Perdana Menteri – orang itu pastinya bukan Anwar.

Pilihan pertama Tun pastinyalah dirinya sendiri. Tengku Razaleigh mungkin pilihan kedua. Pilihan ketiga, barangkali Shafie Apdal. Pilihan keempat, Mukhriz Mahathir. Nasib cukup baik jika Anwar jadi pilihan kelima.

Demikianlah dendam politik yang tidak mungkin pernah surut. Apa sahajalah yang diusahakan pembangkang – mereka masih tidak mempunyai “nombor” dan “angka” yang cukup.

Keadaan inilah yang sebenarnya menjadikan suasana menjadi kalut. Persoalan besar yang masih belum pasti terjawab – Apa nasib kita sebagai rakyat kalau Tun & Anwar kembali menguasai dan terus bertelagah tak sudah-sudah.

Rudi Hairi Aziz

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Bukan RM600 bilion, SPRM sahkan terima butiran daripada MoF untuk siasatan

Pihak Kementerian Kewangan (MoF) sudah menyerahkan kepada Suruhanjaya Pencegahan Rasuah Malaysia (SPRM) butiran berhubung pecahan dana pakej rangsangan ekonomi yang dibelanjakan kerajaan pada 2020 dan 2021 berhubung pengurusan Covid-19.

Bagaimanapun, SPRM menjelaskan jumlah dana seperti didakwa oleh individu tertentu sebelum ini bukan bernilai RM600 bilion.

SPRM dalam satu kenyataan di sini hari ini berkata, fokus siasatan kini adalah terarah kepada RM92.5 bilion membabitkan dana kerajaan daripada nilai dakwaan penyelewengan wang perbelanjaan negara yang dianggar hampir RM600 bilion.

“Siasatan awal mendapati jumlah peruntukan terbabit dianggar berjumlah RM530 bilion. Berdasarkan jumlah itu, RM92.5 bilion adalah dana kerajaan manakala RM437.5 bilion bukan daripada kerajaan.

“Justeru, fokus siasatan SPRM akan terarah kepada dana sebanyak RM92.5 bilion.

“Kementerian Kewangan sedang memperincikan pecahan itu dan akan menyerahkannya kepada SPRM pada minggu hadapan,” katanya dalam satu kenyataan media.

Sebelum ini, Perdana Menteri, Datuk Seri Anwar Ibrahim dilaporkan berkata, pegawai Kementerian Kewangan mengesahkan berlaku pelanggaran serius berhubung prosedur perbelanjaan hampir RM600 bilion ketika pentadbiran kerajaan di bawah Tan Sri Muhyiddin Yassin.

Rabu lalu, Muhyiddin bersama bekas Menteri Kesihatan, Khairy Jamaluddin serta Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz, dilapor akan dipanggil SPRM berhubung dakwaan berlaku salah guna dana RM600 bilion ketika pandemik Covid-19.

Muhyiddin yang juga Pengerusi Perikatan Nasional (PN) sebelum ini menegaskan tidak takut disiasat berhubung laporan polis dibuat beberapa pihak mendakwa beliau menyeleweng dana terbabit.

Tengku Zafrul yang ketika itu memegang portfolio sebagai Menteri Kewangan, memaklumkan tidak mendapat sebarang panggilan daripada SPRM untuk memberi keterangan berhubung dakwaan penyelewengan dana RM600 bilion dalam kerajaan terdahulu.

Tengku Zafrul juga menegaskan tiada isu ingin diselindung, malah bersedia memberi kerjasama sekiranya dipanggil memberi keterangan.


Kabinet bincang PRU-15 Rabu

Perdana Menteri Datuk Seri Ismail Sabri Yaakob berkata perkara berkaitan Pilihan Raya Umum Ke-15 (PRU-15) akan dibincangkan dalam Mesyuarat Kabinet pada Rabu ini, selain perkembangan ekonomi negara.

Beliau berkata memandangkan Rabu ini terdapat Mesyuarat Kabinet sebelum beliau berlepas ke New York, Amerika Syarikat bagi menghadiri Perhimpunan Agung Pertubuhan Bangsa-Bangsa Bersatu (UNGA), mungkin perbincangan berkaitan perkara itu dengan Kabinet boleh diadakan terlebih dahulu sebelum pertemuan “Top 5” UMNO bagi membincangkan perihal PRU15.

Ismail Sabri berkata mesyuarat Kabinet mempunyai wakil pelbagai parti termasuk UMNO, Gabungan Parti Sarawak (GPS) dan Bersatu bagi membolehkan hal berkaitan PRU-15 dibincangkan, menurut Bernama.

“Kabinet ada wakil parti Bersatu, GPS dan UMNO, kita akan bawa (hal PRU) dalam (mesyuarat) Kabinet,” katanya ketika ditanya media adakah perkara berkaitan PRU akan dibincangkan dalam mesyuarat Kabinet, selepas melancarkan Dasar Tenaga Negara 2022-2040 di Putrajaya, hari ini.

Mengikut Perkara 40 (1) Perlembagaan Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan itu.

Ismail Sabri berkata beliau masih belum mengadakan pertemuan dengan Top Five UMNO bagi membincangkan hal berkaitan PRU15.

“Dari segi PRU, waktu perhimpunan Barisan Nasional saya ada sebut PRU akan diadakan dalam waktu terdekat… beri masa dan tunggulah sehingga saya jumpa Top Five dan Presiden UMNO,” katanya.

Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Ditanya bila pertemuan dengan Top Five akan dilakukan, Ismail Sabri berkata kebiasaanya pertemuan itu akan dibuat sebelum mesyuarat Majlis Tertinggi (MT) UMNO pada 30 Sept ini.

“Biasanya kalau MT malam, petang itu Top Five dan biro politik sekali tetapi saya belum dapat tarikh lagi tetapi MT telah ada tarikh iaitu 30 Sept malam. Mungkin petang itu kita (Top Five) akan bincang,” katanya.

Sabtu lepas, Ismail Sabri pada Majlis Pelancaran Jentera Pemuda BN berkata tarikh pembubaran Parlimen akan diumumkan tidak lama lagi, untuk memberi laluan kepada PRU15.

Mengenai kenyataan bekas Perdana Menteri Tan Sri Muhyiddin Yassin yang meminta PRU diadakan segera jika Perdana Menteri gagal menguruskan ekonomi negara, Ismail Sabri berkata kerajaan mempunyai Menteri di Jabatan Perdana Menteri (Ekonomi) Datuk Seri Mustapa Mohamed untuk menjaga hal ehwal ekonomi.

“Dari segi ekonomi, Mustapa ada dengan saya yang uruskan ekonomi, kita juga ada Majlis Pemulihan Negara (MPN) dipengerusikan Muhyiddin. Jadi tanggungjawab ini tanggungjawab bersama… kalau gagal bermakna semua gagal… MPN pun gagal,” katanya.

Terdahulu, Muhyiddin dalam catatan di Facebook miliknya berkata jika Ismail Sabri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baharu yang lebih cekap, prihatin dan bebas rasuah dapat dipilih oleh rakyat.


Jaga pengusaha makanan, pertanian setelah mansuh AP: Muhyiddin

Majlis Pemulihan Negara (MPN) meminta kerajaan menjaga kepentingan pengusaha sektor makanan dan pertanian negara agar pemansuhan keperluan permit import (AP) terhadap bahan makanan nanti tidak membawa kesan negatif kepada golongan itu.

Pengerusi MPN Tan Sri Muhyiddin Yassin berkata sewajarnya walaupun itu sudah diputuskan, untuk tempoh awal ini mesti ada cara bagi kerajaan memberikan perhatian membantu pengusaha tempatan supaya tidak terjejas dengan perubahan dasar, lapor Bernama.

“Saya menyokong pemansuhan AP terhadap makanan ini namun dalam keadaan ia memberikan keuntungan kepada pengguna, kita tidak mahu para pengusaha pula yang akan rugi,” katanya kepada pemberita selepas menghadiri Majlis Sambutan Aidilfitri anjuran Gerakan Pulau Pinang, hari ini.

Antara yang hadir ialah Presiden GERAKAN Datuk Dr. Dominic Lau Hoe Chai, Ketua Badan Pimpinan BERSATU Pulau Pinang, Zulkefli Bakar dan Pesuruhjaya Pas Pulau Pinang, Muhammad Fauzi Yusoff.

Pada majlis itu Muhyiddin yang juga Pengerusi Perikatan Nasional, turut merasmikan pejabat Bersatu Pulau Pinang.

Mengulas lanjut, bekas Perdana Menteri itu berkata, tujuan asal AP adalah untuk melindungi pengeluar tempatan iaitu pengimport dibenarkan dengan kuota tertentu supaya tidak beri kesan negatif kepada pengusaha tempatan.

Rabu lepas, Perdana Menteri Datuk Seri Ismail Sabri Yaakob dilaporkan berkata kerajaan bersetuju untuk tidak mengenakan AP bagi mengimport sebarang bahan makanan berkuat kuasa serta-merta.

Ismail Sabri berkata keputusan itu dicapai dalam mesyuarat Kabinet yang dipengerusikan beliau bagi memastikan bekalan makanan negara mencukupi.

Kementerian Pertanian dan Industri Makanan (MAFI) menjelaskan walaupun Approved Permit (AP) tidak diperlukan namun, Import Permit (IP) masih diperlukan bagi tujuan membawa masuk produk agromakanan tertentu.

“Bagaimanapun, AP untuk pengimportan beras masih lagi berkuat kuasa. Keputusan pemansuhan AP ini adalah sebagaimana diputuskan Jemaah Menteri,” kata MAFI.

Menurutnya walaupun AP tidak lagi diperlukan untuk membawa masuk komoditi agromakanan dari luar negara, pengimport masih perlu mempunyai IP bagi tujuan kawalan biosekuriti di pintu-pintu masuk negara.


Pemandu treler terlibat nahas maut empat beranak mengaku tidak bersalah

Seorang pemandu treler mengaku tidak bersalah di Mahkamah Majistret Ipoh hari ini atas pertuduhan memandu secara berbahaya sehingga menyebabkan kematian empat beranak pada minggu lepas.

Suhaimi Mohd Nor, 34, membuat pengakuan itu selepas pertuduhan dibacakan di hadapan Majistret Noor Hafiza Ishak, lapor Bernama.

Mengikut kertas pertuduhan, dia didakwa memandu kenderaan jenis Hino dengan nombor pendaftaran BPC 7022 dalam keadaan berbahaya kepada orang awam dan menyebabkan kematian empat penumpang dalam sebuah kenderaan.

Penumpang kenderaan itu ialah Rahim Ramli, 60, isterinya Siti Petimah Omar, 59, dan dua anak perempuan, Nor Nadirah, 28, dan Nor Hamizah, 27.

Suhaimi didakwa melakukan kesalahan itu di Kilometer 277.1 Lebuhraya Utara Selatan arah selatan di sini, kira-kira 2.55 petang pada 13 Julai.

Dia dituduh mengikut Seksyen 41 (1) Akta Pengangkutan Jalan 1987 (Pindaan) 2020 yang membawa hukuman penjara tidak kurang lima tahun atau tidak lebih 10 tahun serta denda maksimum RM50,000 jika sabit kesalahan selain hilang kelayakan daripada memegang atau mendapatkan lesen memandu selama tempoh lima tahun dari tempoh sabitan.

Pihak pendakwaan diketuai Timbalan Pendakwa Raya N. M Moganaraj Mithra manakala tertuduh diwakili peguam Amir Khusyairi Mohamad Tanusi.

Pihak pendakwaan menawarkan jaminan RM40,000 untuk kesemua empat pertuduhan dengan seorang penjamin serta syarat tambahan lesen memandu ditarik sementara.

Namun Amir Khusyairi merayu jaminan dikurangkan atas alasan anak guamnya merupakan punca pendapatan keluarga dan perlu menanggung isteri serta lima orang anaknya.

Mahkamah kemudian membenarkan ikat jamin RM8,000 untuk kesemua empat pertuduhan serta syarat tambahan penjamin adalah ahli keluarga dan lesen memandu ditarik, sementara menunggu kes selesai.

Tertuduh membayar jaminan dan kes ditetapkan untuk sebutan semula pada 4 Ogos.


Pemilihan PKR: Rafizi hantar bantahan, dakwa sistem pengundian tak diuji

Bantahan secara rasmi dihantar Rafizi Ramli berhubung masalah sistem pengundian melalui aplikasi undian fizikal, ADIL, yang digunakan semasa Pemilihan PKR 2022 yang sedang berlangsung.

Calon Timbalan Presiden PKR itu mendakwa langkah membuat bantahan kepada Jawatankuasa Pemilihan Parti (JPP) PKR memandangkan terdapat kelemahan dalam sistem tersebut dan bimbang terdapat pihak yang mengambil kesempatan.

“Mohon ambil maklum supaya tidak ada pihak yang akan mengambil kesempatan,” katanya dalam kenyataan di akaun Twitter.

Melalui surat bantahan yang dilampirkan, Rafizi menyatakan, beliau memahami kelemahan berkenaan berpunca daripada keputusan pimpinan parti yang berkeras untuk menjalankan pemilihan, sedangkan tempoh masa yang diberikan kepada JPP tidak mencukupi.

“Sebagai seorang usahawan ‘tech’ yang memperkenal beberapa produk dan aplikasi teknologi di Malaysia dan rantau Asia Tenggara, saya faham masa yang diberikan kepada JPP (sekitar dua hingga tiga bulan) tidak mencukupi untuk membangunkan dan menguji aplikasi pengundian ADIL dengan sepenuhnya.

“Aplikasi undian ADIL sewajarnya diuji dengan jumlah pengguna yang jauh lebih besar, berbanding keadaan sekarang, sistem yang dipakai tanpa diuji secara menyeluruh,” katanya lagi.

Menurut Rafizi lagi, data yang digunakan terdapat pertindihan serta tidak lengkap sehingga menimbulkan masalah semasa pengundian.

“Tambahan lagi, daftar keanggotaan yang bermasalah dan mempunyai banyak data yang bertindih atau tidak lengkap akan menyebabkan mana-mana sistem yang dibangunkan akan bermasalah kerana apabila satu nombor kad pengenalan dimasukkan, sistem tidak dapat memanggil data yang tepat kerana terkeliru dengan data yang bertindih/tidak lengkap,” katanya.

Rafizi turut meminta perkara itu dibawa kepada Presiden PKR, Datuk Seri Anwar Ibrahim supaya keputusan yang adil untuk semua anggota dapat diambil.

“Saya mengambil pendirian, sepanjang kempen pemilihan ini, adalah profesional untuk tidak mengambil bahagian dalam apa-apa keputusan parti yang boleh mempengaruhi kempen pemilihan kerana itu tidak adil kepada calon lain.

“Jalan yang adil dan profesional adalah membuat aduan rasmi kepada JPP untuk diputuskan, berikutan JPP diberikan mandat mengikut perlembagaan, menjadi badan bebas untuk mengendalikan pemilihan,” katanya.

Beliau turut meminta JPP mempertimbang untuk menangguhkan pengundian fizikal bagi negeri yang masih belum melaksanakan pengundian bagi pemilihan kali ini, bagi memastikan semua sistem hampir sempurna dan sudah diuji sepenuhnya bagi mengelakkan pembatalan, penangguhan dan kekecohan yang menyusahkan anggota biasa.


AS$600 juta masuk dalam akaun Najib boleh jejas nilai ringgit, kata saksi kes 1MDB

Saksi pendakwaan memberitahu Mahkamah Tinggi Kuala Lumpur kemasukan wang AS$600 juta ke dalam akaun peribadi Datuk Seri Najib Razak boleh memberi kesan kepada pasaran nilai ringgit.

Mengambil kira risiko tersebut, pihak bank perlu berhati-hati dalam mengendalikan kemasukan sejumlah wang besar tersebut kerana jika diketahui umum ia boleh memberi implikasi kepada nilai ringgit selain Najib juga ketika itu menjadi Perdana Menteri boleh terdedah secara politik, menurut laporan BH.

Saksi ke-38, Ketua Pasaran Modal Perbankan Persendirian AmBank, Yap Wai Keat memberitahu dalam keterangannya, akaun peribadi AmIslamic milik Najib dikendalikan dengan berhati-hati kerana ia sensitif dan wang keluar masuk juga sangat besar.

“Oleh sebab ia membabitkan jumlah wang yang besar, dan pasaran akan tahu mengenainya, ia selanjutnya boleh menjejaskan nilai ringgit,” katanya ketika menjawab soalan peguam Wan Aizuddin Wan Mohammed, pada sesi soal balas.

Wan Aizuddin: Katakan AS$10 juta dipindah masuk ke dalam negara untuk ditukar kepada ringgit dan penerima bukan Najib. Adakah ia akan mengubah kedudukan pasaran?

Wai Keat: Ia tidak akan mengubah kedudukan pasaran kerana jumlah itu sedikit dibandingkan dengan AS$680 juta (transaksi wang masuk dalam akaun Najib). Kita perlu lebih berhati-hati, dan disebabkan itu saya rasa Pengurus Perhubungan Ambank, Joanna Yu mewujudkan nama kod AmPrivate Banking – MR bagi akaun itu.

Disoal peguam sebab Joanna memberitahunya akaun milik Najib ketika menguruskannya, saksi itu berkata, supaya ia boleh direkodkan dengan betul ke dalam sistem dan tidak mengambil risiko untuk bercakap banyak mengenainya, berikutan itu akaun sensitif.

Sementara itu, Wai Keat berkata, beliau tidak dapat mengingati tujuan wang berjumlah RMRM60.6 juta dipindah masuk ke dalam akaun Najib yang berakhir dengan nombor akaun 694 pada tahun 2011 oleh putera Arab Saudi, Putera Faisal Turki Bandar Al-Saud.

Katanya, beliau meminta Joanna untuk meminta Najib mendapatkan pelepasan daripada Bank Negara Malaysia (BNM) mengenai transaksi wang terbabit.

Disoal Wan Aizuddin sama ada transaksi berkenaan dipersoal oleh BNM, saksi berkata beliau tidak ingat, bagaimanapun, katanya ia tidak menimbulkan sebarang keraguan, jika pihaknya tidak menerima panggilan daripada bank pusat itu.

Wai Keat memberikan keterangan terhadap Najib, 69, yang berdepan empat pertuduhan menggunakan kedudukannya mendapatkan suapan berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah sama.

Semalam, saksi itu membacakan pernyataan bertulisnya memberitahu mahkamah, wang berjumlah RM2.23 bilion dideposit ke dalam akaun peribadi Najib, termasuk daripada dua syarikat yang dikaitkan dengan ahli perniagaan dalam buruan, Low Taek Jho atau Jho Low.

Menurut Wai Keat, RM2.17 bilion diterima daripada Blackstone Asia Real Estate Partners dan Tanore Finance Corp (yang dikawal sekutu perniagaan Jho Low, Eric Tan Kim Loong) di antara tahun 2012 dan 2013.


Untung Petronas 2022 sebelum kerajaan campuran terbaik dalam sejarah

Petroliam Nasional Bhd (Petronas) mencatatkan prestasi kewangannya yang paling mantap dengan keuntungan bersih RM101.6 bilion pada tahun kewangan berakhir 31 Dis, 2022 (FY2022), meningkat 100 peratus berbanding RM50.9 bilion setahun lalu, didorong oleh keadaan pasaran yang menggalakkan tahun lepas.

Syarikat minyak dan gas negara itu merekodkan hasil paling tinggi tahun ke tahun (y-o-y) sebanyak RM375.3 bilion pada FY2022 daripada RM248.0 bilion, melonjak 51 peratus terutamanya disebabkan impak harga yang menggalakkan untuk produk-produk utama sejajar dengan harga penanda aras yang lebih tinggi, lapor Bernama.

Pendapatan sebelum faedah, cukai, susut nilai dan pelunasan (EBITDA) meningkat 70 peratus tahun ke tahun kepada RM170.7 bilion.

Presiden/Ketua Pegawai Eksekutif Kumpulan Petronas Datuk Tengku Muhammad Taufik Tengku Aziz berkata ketika pada 2022 membolehkan kumpulan itu memanfaatkan kenaikan harga minyak dan gas dengan baik, tahun lepas juga menandakan peningkatan turun naik permintaan bekalan didorong oleh peralihan mendadak dalam pasaran dan peralihan tenaga yang dipercepatkan.

“Walaupun kami mantap dengan kedudukan yang lebih kukuh, Petronas akan terus mengukuhkan rantaian nilai bersepadu dengan fokus yang lebih terarah kepada kecemerlangan komersial dan operasi,” katanya pada majlis pengumuman prestasi kewangan Petronas untuk tahun kewangan 2022 di sini, pada Isnin.

Tengku Muhammad Taufik menegaskan Petronas akan meneruskan pengembangannya secara organik dengan meneroka peluang dan menegakkan disiplin modal dalam pelaburan semula dan mengembangkan portfolio perniagaannya.

Aliran tunai daripada aktiviti operasi (CFFO) Petronas meningkat kepada RM135.3 bilion, manakala pelaburan modal berjumlah RM50.1 bilion disumbangkan oleh projek-projek huluan dan hiliran.

Jumlah aset syarikat juga mengukuh kepada RM710.6 bilion pada 31 Dis, 2022.

Ekuiti pemegang sahamnya meningkat kepada RM401.6 bilion pada 31 Dis, 2022, terutamanya disebabkan oleh keuntungan yang dicatatkan pada tahun tersebut.

Ketua Pegawai Kewangan Kumpulan Petronas Liza Mustapha berkata walaupun sebahagian besar penjanaan hasil adalah di Malaysia, 74 peratus daripada hasil itu direalisasikan melalui eksport dan operasi antarabangsa.

Beliau menambah perbelanjaan modal domestik meningkat sebanyak 24 peratus dengan keputusan pelaburan akhir (FID) adalah untuk 16 projek, manakala pinjaman kumpulan berjumlah RM104 bilion.

Petronas merekodkan jumlah purata pengeluaran harian sebanyak 2,434 ribu tong setara minyak (boe) sehari pada 2022, lebih tinggi daripada 2,275 ribu boe sehari pada 2021, terutamanya didorong oleh permintaan keseluruhan yang bertambah baik untuk gas di Semenanjung Malaysia ditambah dengan peluang yang direalisasikan dan prestasi yang lebih baik daripada operasi antarabangsa.

Kumpulan itu juga mencapai 37 hidrokarbon pertama, 26 FID, dan sembilan penemuan penerokaan di Malaysia dan luar negara, kata Petronas.

Melangkah ke hadapan, Liza berkata industri minyak dan gas berpotensi menyaksikan harga menjadi sederhana pada 2023 memandangkan jangkaan kelembapan ekonomi, walaupun ia berdepan dengan ketidaktentuan pasaran yang berpanjangan.

“Dalam persekitaran ini, syarikat akan terus memacu kecemerlangan operasi dalam perniagaan terasnya sambil mengejar sasaran pertumbuhan dan kemampanan,” tambah beliau.


Jangkitan baharu Covid-19 melonjak melepasi 6,000 kes

Jumlah jangkitan baharu Covid-19 di seluruh negara kembali meningkat melebihi angka 6,000 setelah beberapa hari merekodkan paras di bawah 5,000.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi sebanyak 6,243 kes dilaporkan berbanding 5,403 semalam.

Beliau berkata angka terbaharu itu menjadikan kumulatif sejak awal tahun lalu hingga hari ini meningkat kepada 2,522,498 kes.

Bagaimanapun sehingga semalam seramai 2,425,943 pesakit dilaporkan sembuh.

Negeri lain yang mencatat peningkatan kes semalam ialah Sabah sebanyak 545 kes baharu berbanding 364 pada Isnin; diikuti Sarawak (416 kes baharu, 385 pada Isnin); dan Kuala Lumpur (413 kes baharu, 174 pada Isnin).

Kedah pula merekodkan 412 kes baharu berbanding 325 pada Isnin; Johor (385 kes baharu, 302 pada Isnin); Terengganu (246 kes baharu, 210 pada Isnin); dan Perlis (35 kes baharu, 25 pada Isnin).

Melaka yang menyaksikan Pilihan Raya Negeri (PRN) diadakan pada 20 November ini turut merekodkan peningkatan kes daripada 168 pada Isnin, kepada 200 kes semalam.


318 kes semalam, sifar kematian

Jangkitan harian Covid-19 di seluruh negara dalam tempoh 24 jam semalam (Khamis, 19 Januari 2023) turun semula kepada 318 berbanding 371 yang direkodkan pada Rabu, menurut Kementerian Kesihatan (KKM).

Perlis dan Labuan tidak mencatat sebarang kes baharu semalam.

Satu daripada jangkitan baharu itu adalah kes import. Tetapi tiada maklumat kewarganegaraan individu yang dijangkiti virus SARS-CoV-2 itu.

Data laman sesawang KKM yang dikemas kini tengah malam tadi juga menunjukkan jangkitan semalam turut melibatkan 28 kanak-kanak, meningkat berbanding 24 pada Rabu.

Ia membabitkan 14 kes kanak-kanak berusia 0 hingga empat tahun, dan 14 kes kanak-kanak berusia lima hingga 11 tahun, lapor KKM.

Daripada jumlah jangkitan baharu semalam, 206 kes melibatkan individu yang telah menerima suntikan vaksin dos penggalak, diikuti 69 (individu yang lengkap divaksinasi); tiga kes melibatkan individu belum lengkap divaksinasi; dan 40 kes (individu tidak divaksinasi).

Jumlah terbaharu itu menjadikan kumulatif positif sejak 25 Januari 2020 sebanyak 5,033,943 dengan 4,986,643 pesakit telah sembuh, termasuk 331 yang pulih semalam.

KKM juga memaklumkan sehingga semalam 10,377 kes masih aktif, turun semula berbanding 10,390 yang dilaporkan pada Rabu, manakala 9,960 pesakit masih menjalani kuarantin di rumah, turun berbanding 9,970 pada Rabu. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital bagaimanapun, turun lagi kepada 398 kes berbanding 404 pada Rabu dan 410 pada Selasa.

Seramai 19 pesakit dimasukkan ke unit rawatan rapi (16 pada Rabu), dengan 15 daripadanya memerlukan alat bantuan pernafasan (14 pada Rabu).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tiada pesakit meninggal dunia akibat komplikasi Covid-19 dalam tempoh 24 jam semalam.

Ini menjadikan kumulatif kematian sejak 17 Mac 2020 di seluruh negara kekal kepada 36,923 mangsa, termasuk 7,866 kes kematian di luar fasiliti kesihatan atau ‘brought in death’ (BID).


Penceramah DAP ditangkap ucapan gugat ketenteraman awam

Polis menahan seorang bekas ahli DAP Hew Kuan Yau atau dikenali sebagai ‘Superman Hew’ susulan ceramahnya dalam bahasa Kantonis yang didapati mempunyai unsur-unsur yang boleh menggugat ketenteraman awam.

Ketua Polis Pahang Datuk Seri Ramli Mohamed Yoosuf dalam kenyataan hari ini berkata Kuan Yau ditahan bagi embantu siasatan berhubung satu ucapan berbaur perkauman dalam ceramah Pakatan Harapan (PH) pada kempen Pilihan Raya Umum ke-15 (PRU15), baru-baru ini.

Kuan Yau, 53, ditahan sepasukan anggota Jabatan Siasatan Jenayah (JSJ) Polis Kontinjen Pahang di kediamannya di Puchong Jaya, Selangor dengan bantuan pasukan JSJ Bukit Aman.

“Pada 17 November lalu, polis Pahang menjalankan siasatan penularan video ceramah sebuah parti politik di Raub Perdana, Raub, Pahang.

“Pada ceramah itu, seorang penceramah bernama Hew Kuan Yau atau lebih dikenali sebagai ‘Superman Hew’ berucap dalam bahasa Kantonis yang didapati mempunyai unsur-unsur yang boleh menggugat ketenteraman awam.

“Sebahagian daripada rakaman video ceramah berkenaan kemudian ditularkan di media massa serta media sosial dan mendapat reaksi yang negatif dari kalangan masyarakat,” katanya.

Katanya, suspek kini ditahan di Ibu Pejabat Polis Daerah (IPD) Dang Wangi dan permohonan reman ke atasnya akan dibuat mengikut Seksyen 117 Kanun Prosedur Jenayah bagi pihak polis mendapatkan keterangan lanjut.

“Siasatan dijalankan mengikut Seksyen 4A Akta Kesalahan Pilihanraya 1954 iaitu kesalahan mengembangkan perasaan jahat atau permusuhan dan Seksyen 505(b) Kanun Keseksaan iaitu kesalahan mengeluarkan kenyataan yang mendatangkan khianat awam.

“Siasatan turut dijalankan mengikut Seksyen 233 Akta Komunikasi dan Multimedia 1998 iaitu kesalahan kerana penggunaan tidak wajar kemudahan rangkaian telekomunikasi,” katanya.

Menurut Ramli, Kuan Yau turut disiasat mengikut seksyen yang sama bagi ucapannya di dalam satu program ceramah politik di Taman Pandan Mawar, Melaka pada 18 November lalu.

Menerusi video yang tular itu, memaparkan ucapan Kuan Yau yang dikatakan mengeluarkan kata-kata kesat serta berbaur perkauman ketika berucap pada ceramah itu.


Jumpa PAS pengkhianat, jumpa PH hero… semua dah gila: Ismail Sabri

Naib Presiden UMNO yang juga bekas Perdana Menteri Datuk Seri Ismail Sabri Yaakob menyifatkan tuduhan beliau bertemu beberapa pemimpin PAS sebagai pengkhianat, adalah perbuatan fitnah untuk memburuk-burukkannya.

“Hari ni nak jumpa kawan-kawan pun tak boleh. Jumpa kawan PAS (dianggap) jadi pengkhianat, jumpa orang PH jadi hero penyelamat parti. Semua orang dah gila,” katanya menurut laporan MKini.

Sehubungan itu, beliau menafikan terdapat perjumpaan tertutup semalam, yang melibatkan pemimpin Barisan Nasional serta PAS di Kelab Golf dan Resort Tropicana di Petaling Jaya, sebagaimana diperkatakan.

Menjelaskan perkara itu, Ismail Sabri menyifatkan segala tindakannya kini disalah tafsir, sehingga dia dianggap pengkhianat jika bertemu dengan rakan dari PAS sementara pihak yang bertemu dengan pimpinan dari Pakatan Harapan (PH) dianggap hero.

“Tak betul (pertemuan tersebut). Mana ada perjumpaan melibatkan 10 orang tu. Tengok senarai nama tu lima orang saja. Ini semua fitnah jahat untuk merosakkan nama saya,” katanya lagi.

Terdahulu, media sosial dipenuhi dengan khabar angin bakal wujud ‘Langkah Tropicana’, susulan tersebar gambar beberapa pemimpin BN bertemu pemimpin PAS. Sepuluh pemimpin BN dan PAS dikatakan terlibat pertemuan itu.

Selain Ismail Sabri, pemimpin lain yang didakwa terlibat pertemuan itu ialah Ketua UMNO Bahagian Ketereh Tan Sri Annuar Musa, Setiausaha Agung PAS Datuk Seri Takiyuddin Hassan; Presiden MCA Datuk Seri Wee Ka Siong dan bekas Timbalan Ketua UMNO bahagian Putrajaya Tun Faisal Ismail Aziz.

Sebelum ini, Ismail Sabri yang juga Ahli Parlimen Bera berkata beliau tidak akan bersama PH walau apa yang terjadi sekalipun dan mengesahkan bahawa BN mengambil sikap berkecuali.

Bagaimanapun, Presiden UMNO dan Pengerusi BN Datuk Seri Ahmad Zahid Hamidi telah membuat keputusan bahawa Ahli Parlimen BN memihak kepada PH setelah dijanjikan dengan beberapa jawatan Kabinet.

Mengulas lanjut, Ismail Sabri menjelaskan semalam dia hanya menghadiri majlis perpisahan bersama bekas kakitangannya di Jabatan Perdana Menteri (PMO), tetapi terdapat fitnah yang mengatakan bahawa dia bersama Bendahari Agung BN Hishammuddin Hussein.

Malah menurutnya, pemimpin UMNO lain seperti Khairy Jamaluddin turut difitnah, bahawa dia membuat gerakan untuk melawan Zahid.

“Sekarang ni, kerana nak sokong orang lain bentuk kerajaan dan angkat orang jadi Perdana Menteri, pemimpin UMNO memaki hamun sesama sendiri dan memecahbelahkan parti,” katanya.

Khabar angin itu tersebar ketika BN dilihat terbahagi kepada dua kem – antara mereka yang menyokong kerajaan PH-BN, dan mereka yang tidak bersetuju dengan gabungan itu.

Sebelum ini, wujud desakan majoriti pemimpin dan akar umbi UMNO supaya Zahid meletak jawatan susulan kekalahan teruk UMNO dalam PRU-15 lalu. UMNO dibawah pimpinan Zahid hanya menang 27 kerusi sahaja.

Laporan itu juga menyebut Ka Siong turut menafikan dakwaan pertemuan berkenaan sebagai ‘Langkah Tropicana’, sebaliknya berkata beliau berada di kelab itu untuk menjamu selera bersama dua rakannya.

“Ini mengarut. Saya sedang menjamu selera (brunch), dimsum bersama dua rakan di restoran, pada jam 10 pagi semalam,” katanya.

Apabila ditanya sama ada dia ada bertemu dengan pemimpin lain dalam senarai tersebut, Wee berkata dia ada terserempak dengan Ismail Sabri yang sedang bersarapan berseorangan.

Katanya, dia hanya menegur ringkas Ismail Sabri dan beredar kerana enggan mengganggu bekas perdana menteri itu.

“Saya tak nampak orang lain pun. Macam mana saya nak tahu kalau dia ada perjumpaan ke tak? Kamu boleh periksa dengan pengurusan Tropicana, periksa CCTV? Tolonglah, ini privasi. Macam mana mereka boleh buat macam tu?” katanya.

Sementara itu, Annuar dalam hantara di Facebooknya hari ini mengesahkan ada perjumpaan tertutup di coffee house Tropicana, sebelum beberapa pertemuan lain di Kedah dan Perak.

“Perjumpaan Tertutup Baru selesai perjumpaan tertutup di coffee house hotel Park Avenue Sungai Petani. Malam tadi perjumpaan tertutup di Food Court Padang Serai.

“Tengah hari semalam perjumpaan tertutup di restoran Pak Tam RnR Tapah. Ini susulan perjumpaan tertutup di coffee house Tropicana,” tulisnya. tanpa menjelaskan siapa yang terbabit dalam pertemuan itu.

Namun, Annuar juga memuat naik gambar pertemuan beliau dengan pemimpin BN bagi menghadapi pilihan raya Parlimen Padang Serai.